Pelantar Penerbitan Digital DBP Memanifestasikan Kreativiti Merealisasikan Inovasi

Maka berpesanlah orang tua-tua, “Patah kepala bertongkat paruh, patah paruh bertelekan, dan patah dihubung hilang diganti” yang berupa kata-kata motivasi untuk sesiapa sahaja agar terus berusaha dengan tiada berputus harap, sekali gus sentiasa bersiap siaga untuk melakukan apa-apa juga perubahan demi mewajarkan serta meluhurkan keberadaan masing-masing.

Sesebuah organisasi bahasa dan persuratan seperti Dewan Bahasa dan Pustaka (DBP) yang sudah lebih 60 tahun bergelut dalam pelbagai perubahan persekitaran ekonomi, politik dan perundangan, budaya dan sosial, demografi, teknologi, dan pendidikan yang cukup mencabar, harus melakukan perubahan sesuai dengan perkembangan semasa, khususnya yang berkaitan dengan perubahan persekitaran teknologi maklumat dan komunikasi serta Dasar Digital Negara. Oleh hal yang demikian, DBP juga menyahut seruan kerajaan, dan tuntutan rakyat agar melaksanakan pendigitalan perkhidmatannya secara menyeluruh serta mendigitalkan berbagai-bagai produk penerbitannya agar dapat diakses dan dinikmati dengan mudah, pantas, cekap dan berkesan.

Langkah bijak dan komprehensif yang diambil oleh DBP adalah dengan membangunkan pelantarnya sendiri yang dikenali sebagai pelantar penerbitan digital DBP, dan yang nantinya dikenali dengan nama komersialnya, JendelaDBP. JendelaDBP yang merupakan pusat hentian setempat itu dibangunkan, antara lain atas pertimbangan dan kewajaran yang berikut:

JendelaDBP yang dibangunkan itu merangkumi lima struktur utama, iaitu:

Secara lebih khusus pembangunan JendelaDBP adalah bertujuan untuk:

Sohor Kini merupakan ruangan yang memaparkan pelbagai berita popular yang berkaitan dengan fungsi DBP terutamanya bahasa, sastera dan penerbitan. Selain berita, ruangan ini turut menyiarkan artikel tersohor atau termashyur mengikut kenaan bagi memancing minat khalayak untuk sentiasa melayari JendelaDBP. Beberapa berita dan artikel yang menjadi pilihan editor juga dipaparkan pada ruangan ini. Hal ini bermakna Sohor Kini dijangka menjadi wahana untuk menyiarkan dan memaparkan pelbagai berita, aktiviti dan sebagainya yang sebelum ini kurang mendapat perhatian daripada pelbagai agensi penyiaran di negara ini.

Ruangan “e-Majalah” memuatkan berita dan artikel yang bersifat terkini mengikut lapan kategori majalah, iaitu Dewan Bahasa, Dewan Sastera, Dewan Masyarakat, Dewan Budaya, Dewan Ekonomi, Dewan Kosmik, Dewan Tamadun Islam, dan Tunas Cipta. Kandungan e-majalah yang diterbitkan merupakan kandungan baharu yang berbeza dengan kandungan majalah bercetak. Hal ini bagi memastikan berita dan artikel terkini dapat disebarluaskan secara cepat kepada khalayak.

Ruangan “Ujana” pula memaparkan produk penerbitan bercetak dan digital seperti e-buku dan i-buku (aplikasi) dalam berbagai-bagai bidang. Produk ini dijual melalui kaedah muat turun sebahagian atau semua kandungan atau langganan dalam format PDF, EPUB, APK, dan IPA.

Selain itu, para pendengar dan penonton di serata Malaysia, dan seantero dunia yang mendambakan aneka isu, berita dan maklumat tentang DBP, resensi buku, aktiviti bahasa, acara sastera dan sebagainya sudah pasti akan lebih mudah menikmatinya melalui pelantar ini tanpa perlu hadir secara fizikal. Segala maklumat itu dapat diakses di mana-mana sahaja mereka berada dengan mudah dan cepat, asalkan ada liputan Internetnya. Bagi mereka yang terlepas peluang mendengar Radio DBP dan menonton TV DBP, mereka boleh mendapatkannya melalui siaran ulangan pada pelantar tersebut.

Sementara itu, pelantar penerbitan digital DBP menjadi medium saluran pemasaran dan promosi pelbagai aktiviti dan produk terbitan DBP serta pihak luar. Melalui medium ini, DBP akan secara giat dapat memasarkan produk terbitannya dengan lebih mudah dan berkesan.

Sesungguhnya, pelantar penerbitan digital DBP merupakan satu daripada pelan transformasi yang dijangka akan membolehkan DBP menambah baik, mempelbagaikan dan mencekapkan sistem penyampaiannya. Oleh itu, pembangunan pelantar penerbitan digital DBP sudah pastinya akan melonjakkan nama DBP sebagai agensi kerajaan yang melangkah ke hadapan untuk menyediakan generasi kakitangan DBP yang fasih digital, sekali gus ikut serta memberikan sumbangan bermakna kepada usaha kerajaan dalam memperkasakan ekonomi digital negara.

Akhirulkalam, inisiatif dan usaha jitu DBP membangunkan pelantar penerbitan digitalnya ibarat kereta kencana yang membawa DBP ke arah dunia pendigitalan, dan secara tidak langsung menyumbang ke arah menjadikan Perkhidmatan Awam Malaysia lebih berwibawa yang dipacu oleh ilmu dan teknologi baharu.


Perisa Vanila daripada Sisa Plastik?

Untuk mendapatkan maklumat terkini, ikuti kami melalui Telegram

Pada masa akan datang, aiskrim vanila anda mungkin dibuat daripada botol plastik. Para saintis menemukan cara untuk menukarkan sisa plastik menjadi perisa vanila dengan bakteria genetik, menurut satu kajian baharu.

Vanilin, sebatian yang membawa sebahagian besar bau dan rasa vanila, dapat diekstrak secara semula jadi daripada kacang vanila atau dibuat secara sintetik. Kira-kira 85% vanilin kini dibuat daripada bahan kimia yang diambil daripada bahan bakar fosil, menurut The Guardian.

Vanilin terdapat dalam pelbagai jenis produk makanan, kosmetik, farmaseutikal, pembersihan, dan racun herba. Permintaannya “berkembang pesat,“ menurut penulis dalam kajian itu. Pada tahun 2018, permintaan global untuk vanilin adalah sekitar 40 800 tan (37 000 tan metrik), dan dijangka meningkat menjadi 65 000 tan (59 000 tan metrik) menjelang tahun 2025, menurut kajian yang diterbitkan pada 10 Jun dalam jurnal Green Chemistry.


Kesan Emosi PKP

Penularan wabak COVID-19 di seluruh dunia menyebabkan berlakunya perubahan besar dalam kehidupan masyarakat. Kebanyakan negara telah mengambil langkah yang proaktif dalam menangani wabak ini daripada terus menular. Sebagai contohnya, di Malaysia, kerajaan memutuskan untuk melaksanakan Perintah Kawalan Pergerakan (PKP) bermula sejak 18 Mac 2020. Pelaksanaan PKP ternyata meninggalkan kesan yang cukup besar bukan sahaja dari aspek fizikal, tetapi juga aspek mental masyarakat Malaysia.

Kajian psikologi yang dijalankan mengenai Severe Acute Respiratory Syndrome (SARS), mendapati bahawa tempoh PKP atau kuarantin mempunyai hubungan signifikan dengan isu psikologi seperti tekanan emosi. Secara psikologinya, seseorang itu akan cenderung menghadapi corak pemikiran negatif yang boleh menjejaskan emosi mereka sepanjang pelaksanaan PKP. Penaung Pertubuhan Befrienders Kuala Lumpur, Tan Sri Lee Lam Thye menyatakan bahawa COVID-19 dilihat membawa ketakutan, kebimbangan dan tekanan melampau dalam kalangan pelbagai lapisan masyarakat.

Secara umumnya, kesan psikologi kuarantin, antaranya termasuklah simptom pascastres traumatik, kemurungan, gangguan emosi, keresahan yang menyebabkan insomnia, kekeliruan, kecenderungan pengambilan bahan terlarang, dan kemarahan. Hal ini berpunca daripada ketakutan dijangkiti wabak, kehampaan, kebosanan akibat kuarantin yang terlampau lama, stigma, bekalan makanan tidak cukup, maklumat tidak lengkap, dan kehilangan punca pendapatan. Kaji selidik dalam talian oleh Kajian Pentadbiran dan Politik (Cent-GPS) mendapati bahawa 30% responden kehilangan pendapatan semasa tempoh PKP dilaksanakan.

Pakar Perunding Kanan Psikiatri Universiti Malaya, Profesor Madya Dr. Muhammad Muhsin Ahmad Zahari menyatakan bahawa penyesuaian terhadap PKP boleh membawa kepada keresahan jika tidak difahami dan dimanfaatkan sebaiknya. Hal ini demikian kerana naluri manusia dikaitkan dengan bersosial dan bebas bergerak tanpa sekatan. Situasi ini boleh mendorong berlakunya kes keganasan rumah tangga.

Pelaksanaan PKP di luar negara seperti di India, Perancis dan AustraliaÂ  menyebabkan peningkatan mendadak kes keganasan rumah tangga. Walaupun kes keganasan rumah tangga di Malaysia dilaporkan sedikit menurun semasa pelaksanaan PKP, tetapi hal ini tetap menimbulkan sedikit kebimbangan. Hal ini demikian kerana mangsa mungkin tidak dapat lari daripada situasi tersebut selain tiada tempat untuk mengadu kerana banyak perkhidmatan yang tidak beroperasi.

Golongan yang paling terjejas emosi ketika pandemik COVID-19 dan PKP ini ialah pekerja barisan hadapan. Petugas kesihatan, polis, tentera, dan sebagainya terpaksa berhempas-pulas bekerja lebih masa dalam usaha menangani pandemik ini. Bebanan kerja yang meningkat hingga kurangnya masa rehat menyebabkan petugas kesihatan semakin letih dan lesu. Menurut Setiausaha Persatuan Psikiatri Malaysia (MPA), Dr. Firdaus Abdul, berita mengenai petugas kesihatan di luar negara yang disyaki menghidap COVID-19 membunuh diri adalah contoh tekanan dan kesan emosi yang ketara.

Tuntasnya, COVID-19 dan pelaksanaan PKP sedikit sebanyak memberikan kesan kepada aspek emosi seseorang. Namun begitu, PKP sebenarnya memberikan kesan minimum kepada kesihatan mental. Kita perlu melihat situasi dan tindakan ini dari sudut positif dan tidak terus berkeluh-kesah menghadapinya. Ambillah peluang dan kesempatan ini untuk meluangkan lebih banyak masa bersama-sama keluarga, mendekatkan diri dengan Tuhan, mengamalkan diet pemakanan yang sihat, bersenam dan beriadah, melakukan pelbagai aktiviti yang baik dan sesuai, dan sebagainya di rumah.


“Bahtera Nabi Nuh” dalam Bidang Sains?

Misi Earth 300 adalah untuk memastikan kelangsungan hidup manusia dengan menangani ancaman terbesar, terutamanya masalah alam sekitar dan ekologi. Secara khususnya, pasukan pakar di sebalik kapal ini berupaya mengatasi masalah kritikal kini, antaranya termasuklah pelepasan karbon, pencemaran, degradasi ekosistem, keselamatan air dan makanan, dan ketahanan kesihatan global.

Earth 300 dilengkapi 22 buah makmal, dapat menampung 160 orang saintis dan 20 orang pakar dari seluruh dunia yang tinggal dan bekerja di dalam kapal layar super (superyacht) ini. Mereka dapat mengakses alat canggih berkaitan dengan Kecerdasan Buatan, robotik, pembelajaran mesin, dan pemprosesan data masa nyata.

Setia dengan misinya, kapal layar super yang bersaiz 300 meter panjang dan 60 meter tinggi ini menggunakan tenaga nuklear yang 100% bebas pelepasan, yang dihasilkan oleh Molten Salt Reactor. Earth 300 akan menghabiskan masa 300 hari setahun di laut, melakukan penyelidikan sambil berlayar.


Penjejak Malaria Dilancarkan untuk Membantu Negara Komanwel yang Terjejas

Penjejak (tracker) malaria dilancarkan untuk membantu negara Komanwel memantau kemajuan ke arah mengurangkan kes malaria pada tahun 2023, dan akhirnya mengakhiri penyakit ini pada tahun 2030.

Penjejak malaria ini dikembangkan oleh sekumpulan pakar malaria dan Sekretariat Komanwel. Penjejak ini akan dilancarkan pada minggu ini di Sidang Kemuncak Kigali di Rwanda mengenai Penyakit Malaria dan Tropika yang bermula dari 21 Jun hingga 26 Jun 2021.

Para pemimpin Komanwel pada tahun 2018 komited untuk mengurangkan sebanyak 50% daripada wabak dan kadar kematian akibat malaria di seluruh negara Komanwel setidak-tidaknya pada akhir tahun 2019 dan menjelang tahun 2023. Pengurangan ini akan mencegah berjuta-juta kes malaria dan menyelamatkan banyak nyawa.

Bercakap menjelang pelancaran itu, Setiausaha Jeneral Komanwel The Rt Hon Patricia Scotland QC mengatakan bahawa “Walaupun COVID-19 telah menarik perhatian dan sumber daya dunia, hal ini juga sama pentingnya kepada kita untuk terus fokus pada komitmen malaria dan keadaan kesihatan yang lain. Membiarkan diri kita terganggu akan mengakibatkan kerosakan yang tidak dapat diperbaik terhadap kesihatan dan keselamatan manusia.“

Bercakap selepas pertemuan itu, Menteri Kesihatan Rwanda, Dr. Daniel Ngamige mengatakan bahawa “Kita harus kembali ke landasan untuk memenuhi komitmen bagi mengurangkan malaria pada tahun 2023 dan mempercepat kemajuan menuju penghapusan dengan komitmen global dan serantau.”

Beliau menjelaskan bahawa pelaburan untuk mengalahkan malaria bukan hanya akan menyelamatkan 217 000 nyawa di negara Komanwel setiap tahun, tetapi juga akan memberikan kesan tambahan terhadap penguatan sistem kesihatan keseluruhan yang dilengkapi dengan baik untuk mengatasi wabak dan melindungi semua warga negara Komanwel.

Kami berharap dapat bekerjasama dengan rakan-rakan Komanwel untuk memastikan Mesyuarat Ketua-Ketua Kerajaan Komanwel (Commonwealth Heads of Government Meeting (CHOGM)) yang berikutnya akan menjadi tunggak utama, iaitu tanggungjawab bersama-sama kami terhadap komitmen mempercepat kemajuan untuk mengalahkan malaria.

Penjejak digital malaria menawarkan paparan interaktif untuk membantu pemimpin negara anggota memantau sasaran dalam bentuk grafik dan peta di samping mengenal pasti bidang yang perlu diperbaik. Penjejak malaria dihasilkan oleh agensi global yang pengalaman kreatif, iaitu Isobar sebagai sebahagian daripada perkongsian pro bono syarikat dan komitmen berterusan terhadap Malaria No More UK. Sementara, kepakaran teknikal diperoleh daripada African Leaders Malaria Alliance, Asia Pacific Leaders Malaria Alliance, RBM Partnership to End Malaria, Pertubuhan Kesihatan Sedunia, dan Malaria No More UK.


Guna Bahasa Melayu dalam Penulisan Dokumen Rasmi Agensi Kerajaan

Untuk mendapatkan maklumat terkini, ikuti kami melalui Telegram

Pengkalan Hulu − Dewan Bahasa dan Pustaka Wilayah Utara (DBPWU) dengan kerjasama Batalion 18 Pasukan Gerakan Am (PGA), Polis Diraja Malaysia (PDRM) menganjurkan Program Bimbingan Pemantapan Tatabahasa dan Penulisan Dokumen Rasmi untuk pegawai, anggota dan kakitangan am Batalion 18 PGA, yang terlibat secara langsung dalam urusan surat menyurat berakhir dengan  jayanya semalam. Program ini bertujuan mempersegar penguasaan bahasa Melayu dalam kalangan warga Senoi Praaq, yang merupakan kumpulan elit dalam PDRM kerana anggotanya terdiri daripada suku kaum Orang Asli yang sangat mahir dalam urusan menjejak musuh di hutan.

Setelah Parti Komunis Malaya (PKM) menandatangani Perjanjian Damai dengan kerajaan Malaysia dan Thailand pada tahun 1989 di Haadyai, Thailand, anggota Senoi Praaq lebih banyak ditugaskan dalam operasi di sempadan, menjejaki orang hilang di hutan dan menjalankan tugas khas di bandar serta urusan pentadbiran. Oleh yang demikian, program ini secara langsung dapat membantu memantapkan penguasaan bahasa Melayu mereka, di samping menggalakkan penggunaan bahasa Melayu yang baik dan betul.

Program bimbingan pada kali ini menampilkan Munsyi Dewan (Bahasa), Encik Mohd. Januri Aiyub, Ketua Jabatan Pengajian Melayu, Institut Pendidikan Guru Kampus Sultan Abdul Halim (IPGKSAH), Sungai Petani, Kedah, sebagai pembimbing.

Deputi Superintenden Polis (DSP) Mohd Sail Hassan, Penolong Pegawai Pemerintah, Batalion 18 PGA, dalam ucapan perasmian penutupan program menegaskan bahawa bahasa Melayu amat penting sebagai bahasa kebangsaan negara ini dan perlu digunakan dengan baik dan betul dalam penulisan dokumen rasmi agensi kerajaan seperti PDRM, walaupun tugas utama anggota keselamatan ini ialah “memegang senjata”. Beliau sendiri amat menggalakkan kakitangannya menulis dokumen rasmi dengan menggunakan bahasa Melayu yang baik dan betul.

Sehubungan dengan itu, beliau turut berhasrat untuk memanjangkan program yang julung-julung kali diadakan ini supaya dapat diperkembangkan atau dipanjangkan ke peringkat Briged Utara PGA yang terdiri daripada empat Batalion. Menurutnya lagi, pelaksanaan program bimbingan seperti ini seharusnya diadakan dari semasa ke semasa, malah beliau telah menyebut perkara ini dalam mesyuarat pada peringkat Briged dan telah mendapat persetujuan daripada pihak pengurusan Briged.

Beliau turut menegaskan bahawa usaha untuk memantapkan penggunaan bahasa Melayu yang baik dan betul dalam dokumen rasmi perlu menjadi tanggungjawab semua pihak. Oleh itu, beliau amat berterima kasih kepada Dewan Bahasa dan Pustaka (DBP) yang melaksanakan program seumpama ini dan kepada IPGKSAH kerana memberikan peluang kepada Encik Mohd Januri untuk membimbing program yang berlangsung selama dua hari ini, iaitu pada 21 Mac hingga 22 Mac 2022 di Dewan Latihan Batalion 18 PGA, dengan penglibatan 33 orang peserta pelbagai pangkat.

Encik Mohd Januri pula menyarankan agar semua peserta membiasakan diri dengan penggunaan bahan rujukan dan kamus secara dalam talian, iaitu Pusat Rujukan Persuratan Melayu (PRPM) yang dibangunkan oleh DBP. Hal ini kerana maklumat bahasa Melayu hanya berada di hujung jari sahaja.

“Jika tuan atau puan memerlukan maklumat tentang istilah, makna atau khidmat nasihat bahasa, jangan segan-segan untuk melayari PRPM,” katanya.


Lawatan Maya di Taman Buaya dan Rekreasi Melaka

Pada 18 Jun 2021 hingga 20 Jun 2021, Taman Buaya dan Rekreasi Melaka menganjurkan lawatan maya kepada para pengunjung yang berminat. Lawatan maya tersebut menggunakan aplikasi Google Meet dan Zoom. Lawatan maya yang dianjurkan adalah untuk mendapatkan dana pengurusan haiwan di taman tersebut. Ternyata, sambutan yang diterima daripada masyarakat amat memberangsangkan sejak program tersebut diumumkan dalam laman Facebook Taman Buaya dan Rekreasi Melaka.

Sejak pandemik COVID-19 melanda negara dan pelaksanaan Perintah Kawalan Pergerakan (PKP), zoo dan taman haiwan tidak lagi menerima kunjungan orang ramai. Hal ini menyebabkan dana pengurusan haiwan berkurangan hingga mengakibatkan haiwan-haiwan tersebut kekurangan gizi dan kelaparan.

Selain program lawatan maya, pihak pengurusan Taman Buaya dan Rekreasi Melaka juga menganjurkan Program Adopsi Terbuka Haiwan. Program tersebut bertujuan menggalakkan penyertaan masyarakat yang berminat untuk membantu dana pengurusan haiwan di Taman Buaya dan Rekreasi Melaka.

Program lawatan maya diadakan pada hari Jumaat, Sabtu dan Ahad sebanyak dua sesi. Setiap sesi mengambil masa kira-kira satu jam setengah. Harga tiket lawatan maya ialah RM7.00 seorang. Dalam tempoh satu jam setengah tayangan video secara langsung, para peserta dapat mempelajari pelbagai ilmu berkaitan dengan haiwan. Selain buaya, haiwan lain yang terdapat di taman rekreasi tersebut antaranya termasuklah ular, rusa, merak, kura-kura, penyu, dan lain-lain.

Yang menariknya, peserta juga boleh melihat demonstrasi petugas taman rekreasi memberi buaya makan. Walaupun sekadar lawatan maya, tetapi kebanyakan peserta teruja dan berpuas hati kerana berpeluang melihat haiwan secara dekat untuk pertama kali. Peserta juga boleh bertanyakan apa-apa soalan kepada petugas taman rekreasi. Bagi mereka, lawatan tersebut seolah-olah mereka sedang menonton rancangan dokumentari di televisyen secara langsung, santai, mesra penonton, dan interaktif.

Zoo dan taman haiwan yang lain di Malaysia boleh mencontohi program tersebut untuk mendapatkan dana pengurusan haiwan. Hal ini demikian kerana sambutan daripada masyarakat sangat menggalakkan. Rata-rata ibu bapa merebut peluang keemasan menyertai lawatan maya tersebut untuk mengisi masa lapang anak-anak mereka dengan aktiviti yang berfaedah di samping mengurangkan kebosanan anak-anak mereka dalam tempoh PKP.


Bumi Ada Lima Lautan, Bukan Empat!

Pada 8 Jun 2021 yang lalu, bersempena dengan Hari Lautan Sedunia, National Geographic Society mengumumkan bahawa mereka akan melabelkan Lautan Selatan sebagai lautan kelima di peta planet bumi.

Terletak di hujung paling selatan bumi, Lautan Selatan mengelilingi Antartika seperti cincin raksasa. Kadang-kadang disebut Lautan Antartika, arusnya mengalir di seluruh benua dalam lingkaran yang sangat besar, mendorong sejumlah besar air sejuk ke lautan lain.


Teknologi 4IR Mencipta Dunia Baharu

Untuk mendapatkan maklumat terkini, ikuti kami melalui Telegram

Malaysia bakal menyaksikan transformasi sosioekonomi berdasarkan teknologi 4IR. Teknologi 4IR merangkumi dunia fizikal, digital dan biologi, termasuklah bidang robotik, percetakan 3 Dimensi (3D) dan kecerdasan buatan (artificial intelligence (AI)).

Teknologi ini bertujuan menjadikan sebuah dunia baharu seperti pemanduan automatik bagi mengelakkan kemalangan, pengendalian segala urusan dengan lebih pantas dan penggunaan teknologi yang mencipta persekitaran yang lebih baik yang mengurangkan pencemaran.

Saksikan Majlis Pelancaran Dasar Revolusi Perindustrian Keempat (4IR) Negara secara langsung di Facebook Unit Perancang Ekonomi (laman rasmi, Kementerian Sains, Teknologi dan Inovasi (MOSTI)), dan di laman web www.4irnegara.gov.my pada 1 Julai 2021 (Khamis), pukul 9.00 pagi.


Katak dalam Manusia

Para saintis telah mencipta robot penyembuhan diri yang pertama di dunia menggunakan sel induk (sel stem) katak cakar Afrika. Dinamakan Xenobot daripada nama saintifik katak cakar Afrika (Xenopus laevis).

Lebar Xenobot kurang daripada satu milimeter (0.04 inci) – cukup kecil untuk bergerak dalam tubuh manusia. Xenobot dengan anggota belakang yang besar dan bahagian bawah kaki yang lebih kecil, berlapis dengan otot jantung merah.

Xenobot boleh berjalan dan berenang, bertahan selama berminggu-minggu tanpa makanan dan bekerjasama dalam kumpulan. Xenobot dapat bertahan dalam persekitaran berair tanpa nutrien tambahan selama berhari-hari atau berminggu-minggu, menjadikannya sesuai untuk menghantar ubat ke dalam tubuh manusia.

Sel stem ialah sel yang tidak khusus yang mempunyai kemampuan untuk berkembang menjadi pelbagai jenis sel. Para penyelidik mengikis sel stem hidup daripada embrio katak, dan membiarkannya diinkubasi. Kemudian, sel-sel itu dipotong dan dibentuk kembali menjadi “bentuk tubuh“ khusus yang dirancang oleh komputer super.

Xenobot mempunyai kemampuan penyembuhan diri. Ketika para saintis memotong satu robot, robot itu akan sembuh dengan sendirinya dan terus bergerak.

Xenobot tidak kelihatan seperti robot tradisional. Robot ini tidak mempunyai peralatan berkilau atau lengan robot. Sebaliknya, Xenobot kelihatan seperti gumpalan kecil daging merah jambu yang bergerak. “Mesin biologi“ ini dapat melakukan tugas yang tidak dapat dilakukan oleh robot keluli dan plastik.

Xenobot dapat digunakan untuk membersihkan sisa radioaktif, mengumpulkan mikroplastik di lautan, membawa ubat ke dalam tubuh manusia, atau pergi ke arteri manusia untuk mengikis plak.

Xenobot juga dapat membantu para penyelidik mempelajari lebih lanjut mengenai biologi sel – membuka pintu untuk kemajuan masa depan bagi kesihatan manusia dan kelanjutan usia.

(Sumber: Diolah daripada tulisan Jessie Yeung, CNN)


Rakyat Terlibat Pulihkan Ekosistem Negara

Kuala Lumpur – Program Pena Editor – Bicara Karyawan Dewan Kosmik, “Bersama-sama Pulihkan Ekosistem Kita”, yang disiarkan secara langsung dari Studio Media Sosial Dewan Bahasa dan Pustaka pada hari ini, menerima sambutan baik daripada khalayak.

Program yang diadakan bersempena dengan Hari Alam Sekitar Sedunia yang disambut pada 5 Jun setiap tahun itu dijayakan oleh Pengarah Komunikasi dan Strategik, Jabatan Alam Sekitar (JAS), Zuraini Ahmad Tajudin. Bertepatan dengan tema Hari Alam Sekitar Sedunia pada tahun ini, iaitu “Pemulihan Ekosistem”, beliau mengupas isu berkaitan dengan pengurusan dan pelestarian alam sekitar yang menjadi tanggungjawab bersama semua pihak, bukan hanya terletak di bahu JAS.

Menurut Zuraini, tanggungjawab terhadap segala pencemaran atau kerosakan alam sekitar tidak tertakluk kepada Akta Kualiti Alam Sekeliling 1974 semata-mata, tetapi menjurus kepada kawalan pelepasan industri dan pembangunan. Pada masa yang sama, agensi awam dan swasta, Pertubuhan Bukan Kerajaan, dan masyarakat juga perlu berperanan dan bertanggungjawab menjaga alam sekitar.

Antara usaha yang dilakukan oleh JAS untuk menambah baik pengurusan alam sekitar ialah meminda Akta Kualiti Alam Sekeliling 1974 dan menimbang tara keperluan pembangunan atau apa-apa sahaja yang berkaitan dengan alam sekitar. Satu daripada perkara yang akan dipinda ialah denda yang dikenakan kepada pesalah yang melanggar elemen dalam akta ini.

Tambah Zuraini lagi, terdapat pasukan khas yang memantau dan membuat pemeriksaan di kilang-kilang di setiap daerah dan negeri setiap hari mengikut jadual yang ditetapkan oleh JAS, terutamanya di kilang-kilang yang pernah membuat kesalahan, kilang yang besar dan kilang yang dijangkakan menghasilkan bahan buangan terjadual yang banyak. Dalam hal ini, JAS juga memberikan tumpuan kepada semua aduan yang diterima.

Usaha yang dilakukan oleh JAS juga seiring dengan usaha yang dilakukan oleh pihak pengurusan alam sekitar di negara maju. Hal ini demikian kerana apa-apa sahaja usaha yang dilakukan oleh JAS adalah berpandukan program alam sekitar Pertubuhan Bangsa-Bangsa Bersatu.

Memandangkan Malaysia merupakan sebuah negara yang sedang membangun, JAS terus berusaha mengadakan pelbagai program pada pelbagai peringkat, bermula dari peringkat sekolah agar setanding dengan usaha yang dilakukan oleh negara maju.

Program Rakan Alam Sekitar yang mempunyai lebih 150 000 orang rakan mendaftar digerakkan oleh JAS untuk terlibat dalam pelbagai program dan aktiviti alam sekitar, antaranya termasuklah mendaki sambil mengutip sampah, pembersihan pantai dan penanaman pokok. Webinar dan wacana tentang alam sekitar turut diadakan secara dalam talian berikutan pandemik COVID-19 yang melanda negara ini.

JAS juga akan menganjurkan Debat Alam Sekitar (dari 3 Ogos 2021 hingga 8 Ogos 2021) yang bertujuan menggalakkan penyertaan institut pengajian tinggi  (IPT) awam dan IPT swasta untuk mengupas pemikiran mahasiswa tentang alam sekitar. Selain itu, JAS akan menganjurkan forum “3 Minit Tesis” yang memerlukan mahasiswa mengemukakan kajian tentang alam sekitar yang dilakukan oleh IPT masing-masing dalam tempoh tiga minit untuk diaplikasikan kepada orang ramai.

Zuraini berpendapat bahawa rakyat Malaysia perlu berperanan dan bertanggungjawab memulihkan dan memulihara alam sekitar. Hal ini agar kehidupan yang berkualiti dapat dikecapi dengan wujudnya ekosistem yang baik dan seimbang, bermula dengan tindakan yang kecil, tetapi penting. Sebagai contohnya, mengasingkan sisa sampah sama ada plastik, kertas ataupun sisa makanan supaya dapat diuruskan dengan baik dan dikitar semula.

Beliau menambah bahawa masyarakat Malaysia juga perlu berjimat cermat menggunakan elektrik dan air kerana tindakan ini mampu memulihkan ekosistem negara. Beliau berharap Malaysia berupaya mengecap pembangunan lestari yang seimbang antara ekonomi dengan alam sekitar.


Bas Pusat Pemberian Vaksin Mobiliti

Untuk mendapatkan maklumat terkini, ikuti kami melalui Telegram

Bangi – Timbalan Menteri Kesihatan I, Dato’ Dr. Noor Azmi Ghazali menghadiri lawatan kerja rasmi ke Pusat Pemberian Vaksin (PPV), Bangi Golf Resort, Selangor pada hari ini. Kedatangan beliau disambut oleh Pengarah Kesihatan Negeri Selangor, Dato’ Indera Dr. Shaari Ngadiman.

Datoâ€™ Dr. Noor Azmi telah mengunjungi bas yang dicadangkan sebagai PPV Mobiliti dan diberi penerangan oleh Pengarah Yayasan Setia Negara Malaysia, Dato’ Haniff Borhan.

Dalam usaha menyahut seruan kerajaan untuk mencapai 80% vaksinasi dalam kalangan rakyat Malaysia, PPV Mobiliti ini mampu membantu pihak kerajaan mencapai imuniti berkelompok serta membantu para pengusaha bas meningkatkan sektor ekonomi.

Bas yang dijadikan PPV Mobiliti ini mempunyai tujuh buah stesen pemberian vaksin. Anggaran pemberian vaksin dalam sehari adalah sebanyak 647 dos, bersifat mesra OKU dan mempunyai peti simpanan vaksin.

Dalam lawatan tersebut, Dato’ Dr. Noor Azmi diiringi oleh Pegawai Daerah Hulu Langat, Encik Najmuddin Jemain, Ahli Parlimen Bangi, Dr. Ong Kian Ming dan Pegawai Kesihatan Daerah Hulu Langat, Dr. Zailiza Suli.


Sindrom Peter Pan

Kisah Peter Pan, protagonis dari Never-Never Land, sebuah tempat yang kanak-kanak tidak pernah dewasa. Sindrom Peter Pan yang kadang-kadang dikenali sebagai kegagalan untuk mendewasakan diri atau menjadi matang, bukanlah diagnosis klinikal.

Ahli psikologi, Dan Kiley mencipta istilah “Sindrom Peter Pan” dalam bukunya, Peter Pan Syndrome: Lelaki yang Tidak Pernah Membesar (1983). Kiley bekerja dengan remaja lelaki yang bermasalah. Dia mendapati bahawa banyak remaja yang membesar menjadi lelaki dewasa yang berjuang untuk tidak menerima tanggungjawab orang dewasa.

Kiley mendakwa keengganan untuk bersikap dewasa adalah kelemahan dan kekurangan daripada pihak lelaki. Dia juga percaya bahawa wanita yang mengongkong pasangan lelaki mereka (juga dikenali sebagai “Dilema Wendy”) memungkinkan lelaki terus menghindari tanggungjawab orang dewasa.

Sindrom Peter Pan bukanlah diagnosis yang diakui secara klinikal. Sindrom ini baharu dikenal pasti. Oleh hal yang demikian, tidak banyak kajian yang dijalankan untuk meneroka fenomena tersebut. Ahli psikologi Humbelina Robles Ortega berpendapat bahawa mereka yang mempunyai Sindrom Peter Pan mungkin takut akan kesunyian. Oleh itu, mereka terus mencari orang lain untuk menjaga mereka, biasanya pasangan romantis.

Beberapa penyelidikan menunjukkan bahawa lelaki dengan Sindrom Peter Pan mungkin mengalami gangguan keperibadian. Sindrom Peter Pan sering menjadi sebahagian daripada sistem keluarga yang kompleks yang suami mempunyai keperibadian narsisis dan isteri mengalami kemurungan. Terapi keluarga atau kaunseling pasangan dapat membantu seisi keluarga.


DBP Tumpu Terbitkan Buku Bidang Perubatan Tahun Ini

Petaling Jaya – Dewan Bahasa dan Pustaka (DBP) akan memberi tumpuan untuk menerbitkan buku yang berkaitan dengan bidang perubatan pada tahun ini sesuai dengan situasi semasa yang dihadapi sekarang.

Usaha tersebut yang diberi tanggungjawab kepada Bahagian Buku Umum akan bekerjasama dengan pelbagai pihak, antaranya Institut Penyelidikan Perubatan Malaysia (IMR), sebuah agensi di bawah Kementerian Kesihatan, Universiti Kebangsaan Malaysia (UKM) dan Agensi Nuklear Malaysia, sebuah agensi Kementerian Sains, Teknologi dan Inovasi (MOSTI).

Pada masa yang sama, DBP akan meneruskan usaha untuk menerbitkan buku dalam bidang sains dan teknologi, sains sosial dan kemanusiaan, agama, falsafah dan tamadun Islam yang meliputi 49 subbidang.

Berkongsi lebih lanjut mengenai usaha tersebut, Ketua Pengarah DBP, Datuk Abang Sallehuddin Abg. Shokeran menjelaskan pada tahun lepas, pihaknya menetapkan sasaran penerbitan sebanyak 355 judul.

Walau bagaimanapun, kata beliau pada tahun tersebut DBP hanya berjaya menerbitkan sebanyak 172 judul kerana kekangan kerja pracetak dan cetak yang tergendala akibat pandemik COVID-19 yang melanda negara.

Tanpa kekangan tersebut, DBP berupaya mencapai sasaran penerbitan yang ditetapkan kerana sewaktu kerajaan melaksanakan Perintah Kawalan Pergerakan pada 2020, sebanyak 207 judul am baharu masih berada pada peringkat pracetak dan 24 judul pada peringkat cetak.

Katanya lagi, pada setiap tahun, DBP mempertingkatkan jumlah penerbitan antara lima hingga 10% dengan bilangan staf editorial yang ada.

Pihaknya juga berkata akan terus berusaha meningkatkan bilangan penerbitan sesuai dengan peranan DBP dalam membina dan memperkaya bahasa kebangsaan menerusi aktiviti penerbitan.

Ketika ditanya mengenai cara DBP membantu memartabatkan bahasa kebangsaan, Abang Sallehuddin berkata, pihaknya melaksanakan pelbagai kempen bahasa semenjak penubuhan agensi tersebut.

Walaupun mempunyai perubahan nama kempen seperti Minggu Bahasa, Bulan Bahasa dan Sastera Negara, Bulan Bahasa Kebangsaan dan kini Dekad Bahasa Kebangsaan, kesemuanya tetap bertujuan untuk mempersegar kecintaan terhadap bahasa kebangsaan.

Pelbagai kegiatan dilaksanakan oleh DBP termasuklah program penggalakan, pembinaan dan penyebaran melalui pelbagai media. Masyarakat sentiasa menyambut baik dan memberikan sokongan terhadap pelaksanaan kegiatan DBP.

DBP sentiasa berusaha mendekati masyarakat dengan pelbagai pendekatan termasuklah dengan menggunakan media sosial dalam penyebaran.

DBP berharap sokongan dan kerjasama daripada masyarakat dalam membantu DBP mengembangkan bahasa dapat ditingkatkan lagi dan mengharapkan sokongan daripada pelbagai pihak sama ada dalam kalangan pemimpin, penjawat awam dan swasta mahupun generasi muda dalam memartabatkan bahasa kebangsaan.


Sinopharm dan Johnson & Johnson Lulus!

Untuk mendapatkan maklumat terkini, ikuti kami melalui Telegram

Kuala Lumpur – Pihak Berkuasa Kawalan Dadah (PBKD) yang bersidang pada hari ini meluluskan penggunaan vaksin COVID-19, Sinopharm dan Johnson & Johnson secara bersyarat.

Menurut Ketua Pengarah Kementerian Kesihatan Malaysia (KKM), Tan Sri Dato’ Seri Dr. Noor Hisham Abdullah, kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut yang dipantau dan dinilai berdasarkan data terkini dari semasa ke semasa. Hal ini adalah untuk memastikan perbandingan manfaat-risiko (benefit over risk) produk vaksin ini kekal positif.

Beliau menegaskan, “KKM akan sentiasa mempertingkatkan tahap kesihatan awam dalam memerangi pandemik COVID-19 melalui perolehan bekalan vaksin yang dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan oleh PBKD.”

Kerajaan juga komited untuk memastikan penduduk dewasa di Malaysia mencapai imuniti kelompok (herd immunity) selaras dengan sasaran Program Imunisasi COVID-19 Kebangsaan (PICK).


Cergas demi Selamatkan Harimau Malaya

Kuala Lumpur – PERHILITAN mengundang orang ramai menyertai larian secara maya RUN FOR HARIMAU MALAYA bersempena dengan Sambutan Hari Harimau Sedunia pada 29 Julai 2021 sambil menyumbang kepada Tabung Selamatkan Harimau Malaya.

Larian secara maya yang dianjurkan oleh PERHILITAN, Yayasan Hijau Malaysia dan Runlista ini bermula dari 24 Julai 2021 hingga 10 Ogos 2021, melibatkan aktiviti berjoging/berlari/berskip/berjalan sejauh 7 kilometer.

Pendaftaran dibuka dari 14 Julai 2021 hingga 26 Julai 2021. Sebahagian daripada yuran pendaftaran akan disalurkan kepada Tabung Kempen Selamatkan Harimau Malaya. Untuk maklumat lanjut pendaftaran, orang ramai boleh melayari https://bit.ly/Runforharimaumalaya


Wakil Rakyat Digesa Mengambil Ujian Komunikasi Bahasa Melayu

Kuala Lumpur − Prof. Madya Dr. Norazlina Haji Mohd. Kiram dari Universiti Putra Malaysia, sangat mengalu-alukan orang ramai menggunakan bahasa Melayu dengan baik dan betul terutama ketika membuat apa-apa sahaja hantaran di media sosial. Beliau agak kesal dengan sikap sesetengah pihak yang bersikap dingin terhadap tindakan Perdana Menteri YAB Dato’ Sri Ismail Sabri Yaakob yang berucap dalam bahasa Melayu di pentas antarabangsa baru-baru ini.

“Seseorang pemimpin berucap dalam bahasa Melayu di pentas antarabangsa sepatutnya disambut dengan respons positif tetapi malangnya terdapat komen negatif yang berbaur kecaman yang mengatakan bahawa pemimpin kita berkemungkinan besar tidak fasih berbahasa Inggeris,” jelasnya.

Menurutnya, warga netizen di negara ini sepatutnya berfikiran realistik dan turut berasa bangga kerana usaha yang dilakukan oleh Kerajaan untuk mengangkat bahasa Melayu di pentas antarabangsa perlu disambut dengan baik.

“Tampaknya rakyat masih menyanjung tinggi bahasa asing dan memandang rendah terhadap keupayaan bahasa Melayu di negara ini. Sepatutnya daripada sekecil-kecil anak hingga peringkat dewasa perlu disemai semangat pejuang bahasa kebangsaan dengan cara tersendiri,” katanya dalam sesi Sembang Suara Merdeka, yang membicarakan topik, iaitu “Patutkah Bahasa Melayu Diperlekehkan?“

Katanya lagi, keseriusan Perdana Menteri mengangkat bahasa Melayu dengan saranan meminda Akta Dewan Bahasa serta semua pihak digesa mengutamakan bahasa Melayu dalam semua urusan rasmi seharusnya diterima secara terbuka oleh semua pihak.

“Tidak timbul sifat berjiwa kecil sekiranya rakyat negara ini menggunakan bahasa Melayu dalam pertuturan dan penulisan. Selama berbelas tahun belajar bahasa Melayu sejak di sekolah rendah, tetapi masih ada lagi orang yang tidak fasih berbahasa Melayu,” katanya.

Baginya, bahasa Melayu akan terus berkembang dan terpelihara sekiranya diwujudkan dasar atau arahan tegas agar semua pihak mengambil peranan masing-masing. Misalnya, semua media perlu mengambil tanggungjawab menggunakan bahasa yang baik dan betul seperti yang termaktub dalam Perkara 152 Perlembagaan Persekutuan. Selain itu, pemimipin negara merupakan ejen perubahan kepada masyarakat untuk merealisasikan perkara yang termaktub dalam perlembagaan ini.

“Keadaan yang berlaku di Parlimen sebaliknya yang menunjukkan sesetengah ahli Parlimen menggunakan bahasa Melayu secara rojak dan tidak sopan serta boleh menimbulkan padangan negatif daripada masyarakat,” katanya.

Sehubungan dengan itu, beliau mendesak wakil rakyat atau pemimpin politik mengikuti ujian komunikasi berkesan bahasa Melayu setiap tiga tahun sekali supaya tidak mengulangi kesalahan dalam penggunaan bahasa Melayu.

Ujian komunikasi berkesan ini termasuklah mengikuti kemahiran mendengar, iaitu pemimpin perlu mendengar dengan baik terutama suara daripada rakyat dan kemahiran bertutur, iaitu menguasai bahasa Melayu yang kaya dengan gaya bahasa termasuklah penggunaan peribahasa dan pantun. Dalam hal ini, penulis teks ucapan pemimpin perlulah menyelitkan unsur bunga bahasa yang penuh dengan keindahan bahasa ini. Secara tidak langsung, mereka akan mengangkat bahasa Melayu.

Selain itu, mereka juga perlu rajin membaca kerana dengan membaca, pemimpin atau sesiapa sahaja dapat menambahkan ilmu pengetahuan. Begitu juga dengan kemahiran menulis yang juga perlu dikuasai oleh mereka supaya tidak melanggar rumus bahasa ketika bersidang di Parlimen.

Oleh itu, bagi pembuat dasar negara, pemimpin atau wakil rakyat, mereka seharusnya melakukan perubahan dengan menambah baik penggunaan bahasa Melayu, mewujudkan peraturan atau hukuman terhadap wakil rakyat yang melanggar penggunaan bahasa yang baik dan betul di Parlimen.

“Apabila dari peringkat atasan menggunakan bahasa yang baik dan betul serta mengutamakan bahasa ini dalam setiap urusan rasmi, barulah masyarakat akan meyakini bahasa ini,” katanya.

Beliau turut menggesa pihak sektor awam dan sektor swasta seharusnya menggunakan bahasa kebangsaan sepenuhnya dalam sesi temu duga supaya bahasa ini tidak terus diperlekehkan.

Oleh itu, bahasa Melayu perlu dikuasai oleh setiap warga negara ini sebagai lambang kesetiaan dan jati diri bangsa yang menunjukkan kecintaan terhadap bahasa dan negara ini.


Kecil-kecil Jintan Manis

Untuk mendapatkan maklumat terkini, ikuti kami melalui Telegram

Rempah-ratus ialah bahan sayuran kering atau aromatik yang digunakan sebagai perisa makanan dan perubatan. Dalam bidang perubatan, rempah-ratus digunakan untuk merawat disentri, masalah gastro-usus, demam, sakit selepas bersalin, cacing pita, radang tekak, dan tonsilitis. Kayu manis, lada hitam, bunga cengkih, jintan putih, dan ketumbar sering digunakan dalam perubatan tradisional. Jintan manis juga tidak kurang hebatnya.

Jintan manis dikenali sebagai Saunf atau Foeniculum vulgare dalam keluarga Apiacae. Jintan manis berasal dari Eropah selatan dan wilayah Mediterranean. Negara India ialah pengeluar jintan manis terbesar di dunia. Jintan manis di India ditanam, terutamanya di Gujarat, Rajasthan dan Uttar Pradesh. Selain India, Rusia, Jerman, Perancis, Itali, Jepun, Argentina, dan Amerika Syarikat juga mengeluarkan jintan manis.

Terdapat tiga spesies jintan manis, iaitu Foeniculum vulgare, Foeniculum azoricum Mill dan Foeniculum dulce. Jintan manis ialah tanaman jangka panjang dan boleh berkembang di mana-mana sahaja. Jintan manis boleh tumbuh di kawasan beriklim sederhana atau subtropika, terutamanya di kawasan tanah kering dan pinggir kawasan pantai berpasir.

Pokok jintas manis tumbuh menegak. Batangnya berwarna hijau, berongga dan mampu hidup lebih dari dua tahun. Pokok jintan manis boleh mencapai ketinggian hingga 2 meter. Pokok jintan manis boleh mencapai ketinggian antara 30 sentimeter (sm) hingga 50 sm dengan panjang antara 20 sm hingga 30 sm.

Daun tumbuhan ini berwarna hijau dengan saiz antara 5 sm hingga 10 sm panjang dan ringan seperti bulu ayam. Di sisi daunnya terdapat paksi seperti benang. Bunga jintan manis pula berwarna putih kekuningan. Saiz buah jintan manis serupa dengan buah jintan putih, iaitu antara 4.0 milimeter (mm) hingga 5.0 mm panjang.

Jintan manis kaya dengan karbohidrat, protein dan lemak. Kandungan mineralnya terdiri daripada kalsium, fosforus, zat besi, natrium, dan kalium. Kandungan vitamin dalam jintan manis terdiri daripada tiamin, riboflavin, niasin, vitamin C, dan vitamun K. Jintan manis tinggi dengan isoleusin dan histidin. Rasa jintan manis sama seperti rasa bunga lawang (star anise), iaitu manis dan sedikit pahit. Walau bagaimanapun, rasa jintan manis dari India dan Mesir lebih manis, aromatik dan mempunyai sedikit rasa bunga lawang.

Jintan manis bukan sahaja digunakan dalam masakan, tetapi juga menjadi satu komponen yang penting dalam formulasi Ayurveda. Daun dan akar jintan manis berfungsi untuk merawat bisa gigitan ular, dan untuk meneutralkan racun dalam sayuran seperti cendawan. Jintan manis juga penting untuk pengaktifan enzim, metabolisme, perlindungan sel, perkembangan tulang, pengawalan gula darah, dan penyembuhan luka. Penyelidikan membuktikan bahawa jintan manis ialah tumbuhan perubatan yang memiliki pelbagai potensi dalam rawatan manusia.

Ringkasnya, jintan manis merupakan rempah-ratus serbaguna kerana mempunyai kegunaan kuliner dan perubatan. Walaupun saiznya kecil, jintan manis berfungsi sebagai senjata ajaib untuk kesihatan manusia. Jintan manis digunakan dalam pelbagai formulasi Ayurveda kerana kebaikannya.

Hasil penyelidikan mendapati jintan manis yang dikisar berupaya melawan bakteria yang menyebabkan ketakcernaan, cirit-birit, dan disentri. Jintan manis juga didapati berkesan dalam melawan radikal bebas yang menyebabkan pelbagai penyakit. Ekstrak jintan manis juga boleh digunakan untuk membantu individu menangkis kesan pelbagai penyakit kronik dan keadaan kesihatan berbahaya, termasuklah kanser, pengerasan arteri atau aterosklerosis dan keradangan.


Saga Artakusiad Menggetarkan Jiwa Pembaca

Kuala Lumpur – Program Pena Editor – Bicara Karyawan, “Saga Artakusiad Satu Bicara Fantasi” yang disiarkan secara langsung dari Studio Media Sosial Dewan Bahasa dan Pustaka (DBP) pada hari ini, mendapat sambutan dan respons positif daripada khalayak.

Program tersebut dijayakan oleh Ahmad Patria Abdullah, novelis terkenal genre fiksyen sains dan fantasi yang terkenal di negara ini. Beliau berkongsi dengan khalayak tentang perjalanan hidup, pengalaman dan perancangan beliau dalam bidang penulisan karya fantasi, siri Saga Artakusiad yang merangkumi Seru Katanaga, Cabaran Lodra, Legenda Numerius, dan sebagainya.

Program yang berlangsung hampir satu jam itu membongkar rahsia faktor utama karya Saga Artakusiad ini muncul. Menurut Ahmad Patria, manuskrip Saga Artakusiad sebenarnya telah dibuang ke dalam tong sampah kerana beliau merasakan bahawa karya itu tidak begitu baik untuk disiarkan. Walau bagaimanapun, karya tersebut telah diambil oleh bapanya dan mengusulkan agar dihantar kepada penerbit. Akhirnya, DBP menerbitkan karya ini sejak tahun 1987 hingga berkembang kepada beberapa siri yang hebat.

Menurut Ahmad Patria lagi, sebagai penulis yang sangat meminati fantasi, beliau memerlukan kebebasan untuk mendapatkan resonance atau gema yang boleh menggetarkan jiwa pembaca seperti mampu membuatkan pembaca menangis apabila membaca karya tersebut. Beliau juga akan memastikan setiap karya yang dihasilkan tidak melanggar batas agama.

Karya fantasi yang ditulis oleh penulis-penulis moden ialah sebuah karya yang kompleks yang merangkumi banyak sudut ekonomi, ketenteraan, pentadbiran negara, peribadi, dan percintaan. Hal ini bermakna fantasi mempunyai stigma tersendiri.

Tambah Ahmad Patria lagi, penulisan beliau berdasarkan hasil pembacaan yang banyak dan penontonan filem. Beliau menerapkan hasil pembacaan dan mengolah teknik yang digunakan dalam filem, antaranya termasuklah filem Jepun, Korea, Perancis, British, dan sebagainya dalam penulisan beliau. Oleh itu, beliau sangat mementingkan tempo sesuatu penceritaan. Pada masa ini, pembaca suka akan sesuatu karya yang mempunyai tempo penceritaan yang cepat di samping untuk mengelakkan pembaca berasa bosan.

Siri Saga Artakusiad memberikan pengakhiran yang penuh dengan teka-teki kepada pembaca. Ahmad Patria menyatakan bahawa Saga Artakusiad kini diberi nafas baharu. Walaupun menggunakan watak yang sama, tetapi naratifnya berbeza. Mutu penulisan Saga Artakusiad yang baharu ini juga dikatakan lebih baik berbanding dengan Saga Artakusiad yang lama.

Saya tidak ada perancangan untuk menfilemkan karya Saga Artakusiad ini kerana menghasilkan filem bukan kepakaran saya. Saya lebih menumpukan penulisan. Bagi saya penulisan ialah satu proses pengkaryaan yang peribadi, manakala perfileman bersifat kolaboratif, melibatkan pelbagai pihak serta banyak elemen dalamnya. Secara tidak langsung akan melibatkan perbelanjaan yang sangat besar.

Mengakhiri bicara, Ahmad Patria menasihatkan orang ramai agar sentiasa bersabar dan mengamalkan interaksi yang baik melalui media sosial dalam situasi pandemik COVID-19 ini. Beliau juga menyeru rakyat Malaysia agar mematuhi Prosedur Operasi Standard untuk mempercepat pengakhiran pandemik COVID-19.


Pupuk Minat STEM

Untuk mendapatkan maklumat terkini, ikuti kami melalui Telegram

Kuala Lumpur – STEM dan isu global perlu didedahkan kepada kanak-kanak sejak awal. Hal ini ditegaskan oleh Profesor Dato’ Dr. Noraini Idris, Pengerusi Persatuan STEM Kebangsaan dalam Program Bicara “STEM: Peranan dan Kepentingan STEM” menerusi Studio Siaran Langsung Media Sosial DBP petang tadi.

Menjelaskan lanjut mengenai STEM yang merupakan gabungan ilmu sains (sains, teknologi, kejuruteraan, dan matematik), beliau menyatakan bahawa STEM perlu didedahkan dari peringkat kanak-kanak hingga warga emas melalui pendidikan formal dan tidak formal. Kanak-kanak perlu didedahkan dengan isu global seperti penyakit manusia, perubahan cuaca, ekonomi, dan sebagainya sejak awal agar mereka peka dan berminat dengan STEM yang menjadi teras kehidupan manusia.

Menurut Noraini, kerajaan, guru, ibu bapa, dan semua pihak perlu bekerjasama mengangkat STEM melalui sokongan, galakan, pendedahan, dan penekanan terhadap pembelajaran konsep sains kepada kanak-kanak bermula di dalam kelas dan diterapkan di luar kelas dalam kehidupan sehari-hari. Beliau menambah Malaysia berdepan dengan isu dan cabaran STEM yang memperlihatkan penurunan minat terhadap subjek STEM dan pencapaian akademik bagi subjek ini pada peringkat sekolah, yang turut mempengaruhi pemilihan kursus pada peringkat universiti.

Pada era Revolusi Industri 4.0 ini, beliau menyeru masyarakat Malaysia agar menguasai kemahiran menyelesaikan masalah yang kompleks, menguasai isu yang menuntut kemahiran berfikir secara kreatif dan berfikiran strategik yang boleh dipupuk sejak kanak-kanak. Bagi membantu memupuk minat STEM dalam kalangan masyarakat Malaysia, beliau menyatakan bahawa Persatuan STEM Kebangsaan akan bekerjasama dengan DBP untuk menerbitkan banyak bahan bacaan berkaitan dengan STEM dalam bahasa Melayu.


Karnival Sains Sabah

Karnival Sains Sabah (KSS) ialah program yang julung-julung kalinya diadakan pada tahun ini bertujuan membangkitkan minat pelajar dan masyarakat di Negeri di Bawah Bayu terhadap sains, teknologi, kejuruteraan, dan matematik (STEM). KSS 2021 berlangsung secara maya di saluran Youtube Sabah Gov Official dan Facebook Karnival Sains selama tiga bulan bermula dari 5 Julai 2021.

Karnival secara maya ini disebabkan oleh pandemik COVID-19 yang melanda negara kita. Program ini dianjurkan oleh Kerajaan Negeri Sabah, Kementerian Sains, Teknologi dan Inovasi Sabah (KSTI) dan Jabatan Pendidikan Negeri Sabah dan beberapa penganjur yang lain.

Dalam dunia maju yang serba canggih pada hari ini, masyarakat perlu memiliki dan menguasai kemahiran yang tinggi dalam bidang sains dan teknologi. Berdasarkan kaji selidik yang dijalankan oleh Akademi Sains Malaysia, hanya 20% pelajar yang mengambil jurusan sains pada masa ini, sedangkan untuk mencapai status negara maju, Kementerian Pendidikan menetapkan sasaran dengan nisbah 60:40 pelajar sains berbanding dengan sastera atau sains sosial pada peringkat sekolah dan institusi pengajian tinggi (IPT). Oleh itu, kerajaan Sabah berhasrat meningkatkan sasaran kekuatan tenaga kerja dengan asas sains dan teknologi menerusi pelbagai aktiviti program, termasuklah melalui penganjuran KSS ini.

Pada 5 Julai 2021 jam 10 pagi, majlis perasmian KSS telah dilancarkan secara maya oleh Menteri Sains, Teknologi dan Inovasi Sabah, YB Datuk Yakub Khan. Menurut beliau, KSTI bertanggungjawab membudayakan sains kepada masyarakat, mengubah persepsi masyarakat terhadap sains dan menjadikan sains sebagai sebahagian daripada kehidupan seharian. Beliau mengatakan bahawa dalam tempoh 20 tahun akan datang, kebanyakan bidang kerja yang ditawarkan adalah berdasarkan sains, teknologi dan inovasi. Oleh itu, kerajaan tidak mempunyai pilihan melainkan mengutamakan pendidikan STEM sebagai persediaan untuk menghadapi cabaran pada masa depan.

Program KSS yang diadakan ini mengambil contoh program tahunan Kementerian Sains, Teknologi dan Inovasi (MOSTI), iaitu Minggu Sains Negara manakala pengisian program memfokuskan ilmu STEM, inovasi dan teknologi. Objektif KSS, antaranya termasuklah (1) memupuk pembudayaan ilmu sains, teknologi dan inovasi kepada semua lapisan masyarakat; (2) menyebarluaskan dan menggalakkan penyertaan yang lebih banyak dalam dunia pendidikan berasaskan STEM; (3) memberikan pengalaman dan pemahaman kepada masyarakat tentang ilmu STEM dalam kehidupan sebenar dan (4) menggalakkan penglibatan ibu bapa dan komuniti dalam bidang STEM bagi meningkatkan kefahaman dan kerjasama dalam menyokong pendidikan generasi Revolusi Industri 4.0.

Melalui program ini, sebanyak 12 pertandingan akan diadakan secara dalam talian melibatkan peringkat prasekolah, sekolah rendah, sekolah menengah, dan pendidikan khas. Antara pertandingan tersebut termasuklah Pertandingan Seni Visual bagi Pelajar Prasekolah; Pertandingan Inovasi STEM bagi Pelajar Sekolah Rendah; Pertandingan Solar Oven bagi Pelajar Sekolah Menengah, dan Pertandingan Fotografi Alam Semula Jadi bagi Pelajar Pendidikan Sekolah Khas. Pertandingan secara dalam talian ini berakhir pada 24 Julai 2021.

Empat pertandingan akan diadakan untuk para pelajar di pedalaman yang tiada capaian Internet, iaitu STEM dan Kitar Semula (kertas) bagi Pelajar Sekolah Rendah Tahap 1; STEM dan Kitar Semula (plastik) bagi Pelajar Sekolah Rendah Tahap 2; Inovasi STEM dan Alam Sekitar (Tambah Baik) bagi Pelajar Sekolah Menengah Rendah, dan Inovasi STEM dan Alam Sekitar (Ciptaan Baharu) bagi Pelajar Sekolah Menengah Atas. Tarikh tutup penyertaan pertandingan untuk para pelajar di pedalaman adalah pada 15 Ogos 2021.

Selain pertandingan, 30 sesi webinar akan diadakan secara dalam talian sepanjang KSS berlangsung selama tiga bulan ini yang melibatkan pelbagai agensi dan jabatan di bawah MOSTI dan dua buah IPT Awam di Sabah, iaitu Universiti Malaysia Sabah (UMS) dan Universiti Teknologi MARA (UiTM) Cawangan Sabah bagi membincangkan isu dalam bidang sains, teknologi dan inovasi. Antara sesi webinar yang berlangsung sepanjang bulan Julai termasuklah Webinar Bengkel Teknik Menjawab Soalan KBAT SPM bagi Subjek Matematik Tambahan, Sains, Kimia dan Biologi; Webinar Kesedaran Ibu Bapa Mengenai Kepentingan STEM, dan Webinar Peranan Teknologi dalam Merevolusikan Industri di Sabah.

Pada bulan Ogos nanti, beberapa sesi webinar akan berlangsung, antaranya termasuklah seperti Pertunjukan Sains Secara Langsung di Petrosains Playmart Kota Kinabalu pada 2 Ogos 2021; Inovasi Sosial dan Impak kepada Masyarakat pada 13 Ogos 2021; Kepentingan STEM dan Potensi Kerjaya pada 18 Ogos 2021, dan Rakaman Lawatan Maya ke Pusat Sains Negara dan Dinasour World pada 25 Ogos 2021.

Dalam usaha memupuk minat terhadap STEM, masyarakat tanpa mengira lapisan umur boleh mengambil peluang mengikuti setiap sesi webinar yang dijalankan secara maya melalui laman Facebook rasmi program tersebut. Diharapkan penganjuran karnival seperti ini dapat diperluas untuk memupuk minat para pelajar dan masyarakat terhadap STEM. Hal ini demikian kerana kebanyakan peluang pekerjaan pada masa depan memerlukan setiap pelajar mempunyai kemahiran berteraskan matematik dan sains. Oleh itu, semua pihak perlu berganding bahu memainkan peranan membantu generasi muda agar membuang tanggapan bahawa sains itu sukar. Minat terhadap STEM seharusnya dipupuk sejak kecil.


Sambutan Hari Tanah Negara dan Pelancaran Peluasan Sistem e-Tanah

Kuala Lumpur – Sambutan Hari Tanah Negara Tahun 2021 (HTN 2021) yang bertemakan “Mendepani Cabaran Pasca COVID-19 dalam Pentadbiran Tanah” dirasmikan oleh Tan Sri Dato’ Haji Mahiaddin Haji Mohd Yassin, Perdana Menteri Malaysia pada hari ini secara maya. Beliau turut merasmikan Pelancaran Peluasan Sistem e-Tanah Secara Kerjasama Awam–Swasta ke negeri-negeri lain di Semenanjung Malaysia setelah sistem tersebut digunakan dengan jayanya di Wilayah Persekutuan Kuala Lumpur dan Perak.

Menurut Datuk Seri Dr. Shamsul Anuar Haji Nasarah, Menteri Tenaga dan Sumber Asli, HTN disambut pada 27 Julai setiap tahun bagi menghargai sumbangan warga pentadbiran tanah di seluruh Malaysia dalam memastikan perundangan pentadbiran tanah sentiasa relevan dan selari dengan arus pembangunan negara. Tambah beliau, sambutan HTN melalui siri webinar dan program bual bicara yang diadakan secara maya memberikan peluang kepada warga pentadbiran tanah seluruh negara, pemain industri dan orang awam untuk mencetuskan pemikiran dan idea baharu ke arah memperkemas pentadbiran tanah di Malaysia.

Pelaksanaan Sistem e-Tanah Secara Kerjasama Awam-Swasta di Kuala Lumpur dan Perak berjaya meningkatkan kualiti dan kecekapan pentadbiran tanah. Transformasi pentadbiran tanah menerusi Sistem e-Tanah berjaya melonjakkan kedudukan Malaysia dalam Laporan Ease of Doing Business Year 2020 yang dikeluarkan oleh Bank Dunia dari kedudukan ke-15 pada tahun 2019 ke kedudukan ke-12 pada tahun 2020. Sistem e-Tanah ini juga mendapat pengiktirafan pada peringkat antarabangsa pada tahun 2018, iaitu pencapaian Gold Award Public Sector.

Menurut beliau lagi, dengan kejayaan pelaksanaan Sistem e-Tanah di Wilayah Persekutuan Kuala Lumpur dan Perak, Perjanjian Konsesi Sistem e-Tanah bagi Pejabat Pengarah Tanah dan Galian Putrajaya dan Labuan Secara Kerjasama Awam–Swasta dimeterai secara maya. Dengan termeterainya perjanjian konsesi ini, pembangunan Sistem e-Tanah akan dimulakan di kedua-dua pejabat tanah tersebut.

Kerajaan akan terus melaksanakan peluasan Sistem e-Tanah Secara Kerjasama Awam-Swasta ke negeri Selangor, Terengganu, Pahang, Johor, Kedah, Perlis, dan Kelantan. Sistem e-Tanah di semua negeri tersebut dijangka akan selesai dibangunkan dan boleh diguna pakai selewat-lewatnya pada tahun 2024.


Ikan Pendatang

Untuk mendapatkan maklumat terkini, ikuti kami melalui Telegram

Awas, jangan lepaskan ikan mas haiwan kesayangan anda ke dalam kolam atau tasik!

Pada 9 Julai 2021, sekumpulan ikan mas gergasi ditemui di sebuah tasik di Amerika Syarikat. Menurut akaun Twitter rasmi City of Burnsville, ikan mas akan membesar setelah dibuang ke tasik, menyumbang kepada kualiti air yang buruk.

Ikan mas ini akan membuang endapan dasar dan mencabut tanaman di dalam tasik. Hal ini mengakibatkan gangguan besar terhadap ekosistem kerana ikan mas ini membiak dengan cepat dan menguasai spesies akuatik asli di dalam kolam atau tasik itu.

(Berita ini diolah daripada https://worldofbuzz.com)


DBP Menang Hadiah Sanjungan dalam Anugerah PERSAMA

Anugerah Persatuan Sains Matematik Malaysia (PERSAMA) bagi tahun 2020 dan 2021 telah berlangsung secara dalam talian melalui pelantar Microsoft Teams, yang turut disiarkan secara langsung melalui Facebook Pusat Sains Matematik, Universiti Malaysia Pahang (UMP) pada 29 Julai 2021. Kali ini, UMP terpilih sebagai tuan rumah bagi penganjuran majlis anugerah tersebut. Majlis Anugerah PERSAMA juga diadakan bersempena dengan Majlis Perasmian Penutup Simposium Kebangsaan Sains Matematik ke-28 yang bertemakan “Sains Matematik Wahana Pencetus Inovasi Sejagat”.

Pada tahun 2020, Anugerah PERSAMA tidak dapat diadakan ekoran pandemik COVID-19 yang menghalang aktiviti bersemuka. Maka itu, Anugerah PERSAMA pada kali ini menggabungkan penyertaan dan pemenang tahun 2020 dan 2021. Sebanyak 97 penyertaan bagi tahun 2020 dan 92 penyertaan bagi tahun 2021. Pencalonan untuk Anugerah PERSAMA meliputi tujuh kategori seperti Buku Karya Asli, Buku Karya Terjemahan, Makalah Ilmiah, Tesis Doktor Falsafah, Tesis Sarjana, Rencana Popular dan Reka Cipta.

Selaku penerbit yang tekal menerbitkan buku ilmiah dalam pelbagai bidang, termasuklah bidang sains dan matematik, Dewan Bahasa dan Pustaka berjaya meraih Hadiah Sanjungan bagi kategori Buku Karya Asli bagi tahun 2021, menerusi buku Mantik dan Sistem Nombor Nyata. Buku tersebut ditulis oleh pensyarah yang pernah berkhidmat di Universiti Tun Hussein Onn Malaysia, Dr. [email protected] Ali.

Bagi kategori Buku Karya Asli, Hadiah Pemenang Utama diraih oleh Yusof Ahmad dengan bukunya, Structural Analysis Using Matrix Method, terbitan UTM Press. Sebanyak empat pemenang berjaya meraih Hadiah Sanjungan. Selain dimenangi oleh buku Mantik dan Sistem Nombor Nyata, Hadiah Sanjungan juga diberikan kepada buku Statistik Pentadbiran dan Analisis Data terbitan Universiti Malaysia Terengganu, hasil  tulisan Mohd Lazim Abdullah dan Aslina Nasir, dan buku Nanobendalir: Model Matematik dan Penyelesaian, terbitan Penerbit Universiti Kebangsaan Malaysia, hasil Mohd Anuar Jamaludin dan Roslinda Mohd Nazar. Perincian lanjut pemenang Anugerah PERSAMA adalah seperti yang berikut:

“Radius of Starlikeness for Classes of Analytic Functions”, ditulis oleh Lee See Keong, Kanika Khatter, V. Ravichandran dalam Bulletin of the Malaysian Mathematical Sciences Society.

“Convection Boundary Layer Flow Past a Moving Thin Needle in a Nanofluid with Stability Analysis”, ditulis oleh Siti Nur Alwani Salleh dari Universiti Putra Malaysia (UPM)

“Multistep Block Method for Solving Second and Third Order Boundary Value Problems With Robin and Mixed Type Boundary Conditions”, ditulis oleh Nadirah Mohd Nasir dari UPM.

“Side Sensitive Group Runs Double Sampling Chart for Detecting Mean Shifts”, ditulis oleh Tan Eng Keng dari Universiti Sains Malaysia.

“Perang Melawan COVID-19 Menggunakan Matematik: Model Sir”, ditulis oleh Nurul Farahain Mohammad dalam Majalah Sains.

“Predictive Model for Pandemic Outbreaks: In Response to COVID-19” oleh Norazaliza Mohd Jamil, Norhayati Rosli dan Noryanti Muhammad dari UMP.

“Explore, Discover, Develop: Design Thinking and Creativity” oleh Haslinda Ibrahim, Masnita Misiran dan Norhayati Yusof dari Universiti Utara Malaysia.

Selama 20 tahun penganjurannya, Anugerah PERSAMA buat pertama kalinya diadakan secara dalam talian ekoran pandemik COVID-19. Menurut Presiden PERSAMA, Profesor. Dr. Maslina Darus, tahun ini merupakan tahun ke-21 penubuhan PERSAMA. Walaupun negara dilanda pandemik COVID-19, kajian dan wacana ilmu tidak terhenti. Komuniti sains dan matematik tetap giat mengadakan persidangan secara dalam talian. Malah Simposium Kebangsaan Sains Matematik Ke-28 yang berlangsung selama dua hari (28 hingga 29 Julai) berjaya menghimpunkan cendekiawan dari dalam dan luar negara bagi membentangkan hasil kajian terkini, lebih-lebih lagi penemuan baharu dan inovasi yang diterapkan dalam dua bidang tersebut, selain dapat meluaskan jaringan kerjasama.

Dalam ucapan Naib Canselor UMP, Profesor Ir. Dr. Wan Azhar Wan Yusoff pula, beliau mengakui simposium menjadi wahana penting dalam menyampaikan ilmu dan berkongsi penemuan baharu. Beliau turut menghargai penganjuran bersama simposium dan anugerah antara UMP dengan PERSAMA, yang merupakan usaha kolaboratif dan signifikan antara ahli akademik dan pakar dalam bidang sains dan matematik.

Yang turut hadir menyaksikan anugerah yang mengiktiraf hasil kerja komuniti intelektual bidang sains dan matematik secara dalam talian ialah Dekan Pusat Sains Matematik UMP, Profesor Dr. Mohd Zuki Salleh dan Pengerusi Simposium, Profesor Dr. Zulhibri Ismail, selain para peserta simposium dan pemenang Anugerah PERSAMA 2020 dan 2021.


Renjer Perwira Belantara Negara

Untuk mendapatkan maklumat terkini, ikuti kami melalui Telegram

Kuala Lumpur – Kementerian Tenaga dan Sumber Asli (KeTSA) melantik 600 Veteran Angkatan Tentera Malaysia (VAT) dan Orang Asli (OA) sebagai renjer hidupan liar di bawah Program Perlindungan Biodiversiti dan Rondaan (BP3) hingga Jun lepas.

Menterinya, Datuk Seri Dr. Shamsul Anuar Nasarah berkata pelantikan itu bertujuan meningkatkan bilangan renjer, di samping menzahirkan pengiktirafan kerajaan terhadap peranan para renjer yang selama ini berkorban mempertahankan sumber kekayaan dan khazanah semula jadi negara.

Renjer ialah frontliner (anggota barisan hadapan). Mereka sebagai benteng untuk membanteras pencerobohan bagi melindungi biodiversiti. Renjer di negara ini berkhidmat di pelbagai agensi Kerajaan Persekutuan dan Kerajaan Negeri, malah terdapat sukarelawan di bawah Pertubuhan Bukan Kerajaan yang turut memainkan fungsi berkenaan.

Hari Renjer Sedunia disambut pada 31 Julai setiap tahun untuk menghargai dan mengiktiraf peranan serta tanggungjawab yang dimainkan oleh renjer selaku pejuang belantara dalam memastikan sumber semula jadi dan biodiversiti negara dilindungi.

“Tugasan untuk melindungi hidupan liar, habitat semula jadi, menangani konflik manusia dan hidupan liar, menguruskan kawasan perlindungan serta penguatkuasaan tetap dijalankan dengan penuh dedikasi,” ujar Shamsul.


Sukan Olimpik dan Acara Politik

Sukan Olimpik ialah masa ketika banyak negara berkumpul untuk meraikan atletisme dan kekuatan mental. Jawatankuasa Olimpik Antarabangsa (International Olympic Committee) menganjurkan acara ini dengan tujuan mempromosikan pertandingan sukan dan pendidikan bebas daripada sebarang diskriminasi, “Dalam semangat persahabatan, solidariti dan permainan yang adil.“

Olimpik ialah masa perseteruan politik diketepikan.IOC bahkan mempromosikan konsep gencatan senjata Olimpik dalam piagamnya, sebuah usaha bijaksana yang dipatuhi semasa Olimpik kuno. Walaupun matlamat IOC adalah untuk perdamaian antarabangsa semasa sukan, tetapi politik telah mengganggu Sukan Olimpik sepanjang sejarahnya, sama ada melalui boikot, propaganda ataupun protes. Sungguh pun keamanan sejagat dituntut sepanjang masa, Sukan Olimpik  tidak terlepas daripada kegelisahan dan gangguan berasaskan politik yang menyusup ke temasya Sukan Olimpik.

Berlin terpilih menjadi tuan rumah Sukan Olimpik 1936 pada tahun 1931. Namun, ketika tahun 1933 muncul, Parti Nazi berkuasa di Jerman. Cadangan memboikot Olimpik Berlin muncul di banyak negara Barat, yang terkejut dengan dasar perkauman Jerman dan pelanggaran hak asasi manusia. Namun, 49 buah negara menghadiri temasya di Berlin yang merupakan negara yang paling banyak menghadiri Sukan Olimpik.

Pemerintah Jerman menggunakan sorotan antarabangsa sebagai kesempatan untuk menggambarkan negara itu sebagai bangsa yang jinak dan progresif sambil menyerapkan dan  menyediakan bahan bakar untuk propaganda keungggulan Arya, perkara terakhir dilarang oleh IOC.

IOC juga meminta agar kerajaan Jerman menerima atlet Yahudi yang berkelayakan dalam pasukan mereka. Hasilnya, Helene Mayer dibenarkan untuk mewakili Jerman dalam acara lawan pedang wanita. Pelari pecut Amerika dan pelompat jauh, Jesse Owens, seorang Afrika Amerika, memenangi empat pingat emas dalam temasya itu. Banyak orang yang menganggap bahawa Owens menghancurkan percubaan Jerman untuk membuktikan keunggulan bangsa Aryan.

London 1948: Jerman dan Jepun Diharamkan

Negara Jerman dan Jepun tidak diundang untuk mengambil bahagian dalam Sukan Olimpik pertama selepas Perang Dunia Kedua yang berlangsung pada tahun 1948 di London. (Kesatuan Soviet dijemput, tetapi enggan menghantar pasukan.) London, seperti kebanyakan bandar Eropah, masih dalam proses pemulihan perang dunia.

London mempunyai waktu yang terhad untuk mempersiapkan temasya tersebut, dan akhirnya terus menggunakan kemudahan sukan dan kemudahan  perumahan sedia ada yang dibina untuk pertandingan itu. Stadium Wembley menjadi pusat acara temasya, menjadi tuan rumah upacara pembukaan, acara atletik, dan banyak lagi. Dikhabarkan bahawa tawanan perang Jerman yang ditahan di United Kingdom digunakan untuk  membina Laluan Wembley (Wembley Way) , laluan bawah tanah atau London Underground ke stadium.

Melbourne 1956: Dua Kejadian Protes (Tunjuk Perasaan)

Dua kejadian tunjuk perasaan (protes) telah menyebabkan kurang daripada 67 buah negara mengambil bahagian dalam Sukan Olimpik Melbourne 1956. Krisis Suez di Timur Tengah menjadi buntu ketika briged Israel menyerang Semenanjung Sinai pada bulan Oktober 1956. Mesir, Lebanon, dan Iraq memboikot temasya sukan tersebut untuk memprotes pencerobohan Israel dan sokongan sekutunya.

Sementara itu, tentera Soviet menyerang Budapest, Hungary, beberapa minggu sebelum upacara pembukaan. Bagi membantah pencerobohan tersebut, Belanda, Sepanyol, dan Switzerland menarik diri daripada sukan 1956 itu. Walau bagaimanapun, Hungary kekal dalam temasya itu, dan perlawanan polo air sengit berlangsung dengan Kesatuan Republik Sosialis Soviet (KRSS/USSR).

Mexico City 1968: Kejadian Tembakan Kejam dan Protes Hak Sivil

Sukan Olimpik Musim Panas 1968 di Mexico City menyaksikan dua acara politik utama. Sepuluh hari sebelum upacara pembukaan temasya sukan, pelajar Mexico mengadakan tunjuk perasaan di Plaza of Three Cultures (Plaza de las Tres Culturas) di kawasan Tlatelolco, bandaraya Mexico.

Mereka menentang penggunaan dana kerajaan untuk Sukan Olimpik dan bukan untuk program sosial. Tentera Mexico mengepung plaza tersebut dan melepaskan tembakan yang turut membunuh lebih daripada 200 orang penunjuk perasaan dan mencederakan lebih daripada 1000 orang. Kekejaman yang kemudiannya dikenali sebagai “pembunuhan beramai-ramai di Tlatelolco”.

Selain itu, politik Amerika menyusuri pertandingan atletik. Pelari pecut Amerika Syarikat, Tommie Smith dan John Carlos memprotes perlakuan negara mereka terhadap warga kulit hitam semasa upacara penganugerahan pingat 200 meter lelaki.

Mereka mengambil podium tempat pertama dan ketiga berkaki ayam dan, semasa lagu kebangsaan Amerika Syarikat, The Star–Spangled Banner dimainkan, mereka mengangkat sarung tangan hitam tunggal sambil menundukkan kepala.

Pelari pecut Amerika dan pemenang tempat kedua Peter Norman dari Australia memakai lencana hak asasi manusia. Smith dan Carlos kemudiannya digantung penyertaan oleh IOC dan Jawatankuasa Olimpik Amerika Syarikat.

Sukan 1972 dirosakkan oleh serangan pengganas Palestin terhadap pasukan Israel. Pada 5 September 1972, lapan orang pengganas yang bergabung dengan organisasi Black September menyelinap ke perkampungan olimpik (Village Olympic) dan membunuh dua anggota pasukan Israel. Mereka turut menculik sembilan orang atlet Israel yang lain, dan berusaha menawarkan pembebasan 200 orang tahanan Palestin.

Setelah berlaku kebuntuan dengan pasukan polis Jerman yang tidak mencukupi, para pengganas dapat mengaturkan pengangkutan untuk mereka dan tebusan ke lapangan terbang berhampiran. Ketika pasukan polis Jerman gagal dalam usaha penyergapan mereka, para pengganas membunuh tebusan Israel. Polis kemudian berjaya membunuh lima orang daripada lapan orang pengganas Palestin. Sementara itu, seorang pegawai polis Jerman turut terbunuh.

Montreal 1976: Boikot Olimpik oleh Negara Afrika

Dua belas negara, kebanyakannya dari Afrika, memboikot Sukan Olimpik 1976 di Montreal setelah IOC menolak untuk melarang New Zealand daripada menyertai  temasya tersebut.  Hal ini demikian kerana pasukan ragbi kebangsaan New Zealand mengadakan lawatan ke Afrika Selatan, sebuah negara yang dilarang menyertai Olimpik sejak tahun 1964 kerana dasar apartheid negara Afrika Selatan. Walaupun boikot tersebut tidak berjaya melarang New Zealand menyertai temasya tersebut, tetapi tindakan tersebut memberikan kesan kewangan dan atletik yang signifikan pada temasya tersebut.

Yang paling penting, larangan tersebut menarik perhatian seluruh dunia terhadap dasar apartheid di Afrika Selatan. Sebenarnya, ketika Springboks Afrika Selatan melakukan lawatan ragbi di New Zealand pada tahun 1981, mereka juga  disambut dengan protes anti-Apartheid.

Rio de Janeiro 2016: Pasukan Olimpik (Pelarian)

Sepuluh atlet pelarian dipilih untuk bertanding dalam Pasukan Olimpik

Pelarian (Refugee Olympic Team) yang pertama untuk Olimpik Musim Panas Rio de Janeiro. IOC mencipta pasukan ini untuk membawa krisis pelarian ke barisan hadapan antarabangsa.

Atlet yang berasal dari Syria, Sudan Selatan, Ethiopia, dan Republik Demokratik Kongo dipilih untuk mewakili skuad, dan setiap atlet berlatih di negara tuan rumah (Kenya, Belgium, Luxembourg, Brazil, atau Jerman). Para atlet judo, pelari jarak jauh, pelari pecut, dan perenang turut menyertai dan  memasuki acara pembukaan sebelum negara tuan rumah Brazil, membawa bendera Olimpik.

Azizi Ahmad adalah pembaca dan juga mantan USSA Master Trainer.


Minggu Penyusuan Susu Ibu Sedunia

Untuk mendapatkan maklumat terkini, ikuti kami melalui Telegram

Susu ibu ialah makanan terbaik untuk bayi. Susu ibu dapat melindungi bayi daripada sebarang risiko kegemukan, hiperkolesterolemia serta pelbagai penyakit tidak berjangkit seperti diabetes jenis 2 dan hipertensi apabila dewasa.

Minggu Penyusuan Susu Ibu Sedunia disambut pada 1 Ogos hingga 7 Ogos setiap tahun. Polisi Penyusuan Susu Ibu Malaysia diwujudkan untuk meningkatkan amalan penyusuan susu ibu dalam kalangan ibu di Malaysia. Semua ibu digalakkan menyusui anaknya dengan susu ibu sahaja dari lahir hingga berumur enam bulan, dan meneruskannya hingga mencapai umur dua tahun. Makanan pelengkap perlu diberi kepada bayi mulai umur enam bulan.

(Sumber: Kementerian Kesihatan Malaysia)


Penjodoh Bilangan untuk Semut

Apakah penjodoh bilangan yang sesuai untuk semut?


12 Ogos 2021: Fenomena Hujan Meteor Perseids

Rakyat Malaysia berpeluang untuk menyaksikan fenomena Hujan Meteor Perseids pada waktu malam dari 17 Julai 2021 hingga 24 Ogos 2021. Hujan Meteor Perseids akan mencapai tahap maksimum dengan kadar 110 meteor sejam atau hampir dua meteor seminit pada 12 Ogos 2021 (Khamis), dari pukul 9.00 malam hingga menjelang awal pagi 13 Ogos 2021.

Orang ramai yang ingin memerhatikan fenomena hujan meteor perlu ke kawasan yang gelap dan jauh daripada pencemaran cahaya. Pusat pancaran meteor ini datang daripada buruj Perseus yang terletak di langit sebelah utara.

Orang ramai juga boleh menonton siaran langsung lintasan meteor ini di Facebook dan Youtube Karnival Sains Sabah dan Dark Sky Malaysia pada 12 Ogos 2021, pukul 8.00 malam.


Debat Alam Sekitar dalam Kebiasaan Baharu

Sebagai jabatan yang bertanggungjawab menjadi penyebar maklumat, kemahiran dan idea bernas bagi pembangunan minda masyarakat ke arah penghayatan persekitaran alam semula jadi secara berterusan, maka Jabatan Alam Sekitar (JAS) dengan kerjasama Kementerian Pengajian Tinggi, SekretariatÂ Majlis Debat Universiti Awam (MADUM) dan Dewan Bahasa dan Pustaka (DBP) akan menganjurkan Pertandingan Debat Alam Sekitar antara Institusi Pendidikan Tinggi (IPT) pada kali ke-27.

Bagi mematuhi Prosedur Operasi Standard yang ditetapkan oleh Majlis Keselamatan Negara dan Kementerian Kesihatan Malaysia, maka pertandingan debat pada kali ini akan diadakan mengikut norma baharu, iaitu melalui kaedah dalam talian. Mengikut perancangan, pertandingan ini akan berlangsung selama lima hari, iaitu 14 Ogos 2021 hingga 17 Ogos 2021 bagi pusingan awal dan pusingan separuh akhir, dan 21 Ogos 2021 bagi pusingan akhir.

Objektif pertandingan ini diadakan, antaranya termasuklah untuk menerapkan pembudayaan dan kecintaan alam sekitar ke arah kelestarian dan meningkatkan pengetahuan mengenai isu alam sekitar, di samping mencungkil bakat berpidato dalam kalangan mahasiswa.

Pada hari ini, 5 Ogos 2021 sesi taklimat dalam talian diadakan kepada para hakim yang terdiri daripada wakil dari JAS, MADUM dan DBP. Taklimat yang diadakan dari pukul 9.30 pagi hingga 5.00 petang ini dirasmikan oleh Yang Berusaha Dr. Norhazni Mat Sari, Timbalan Ketua Pengarah (Pembangunan), JAS. Menurut Dr. Norhazni, walaupun negara masih berhadapan dengan situasi pandemik yang teruk, namun pertandingan debat dalam kalangan IPT tetap mendapat sambutan yang baik. Selain itu, beliau turut mengingatkan agar selain menyentuh isu alam sekitar, perlu dititikberatkan juga hal yang berkaitan dengan patriotisme. Hal ini demikian kerana pertandingan ini akan berlangsung pada bulan Ogos bersempena dengan sambutan Hari Kebangsaan Malaysia ke-64.

Sesi taklimat hakim dimulakan dengan ucapan alu-aluan oleh Puan Zuraini Ahmad Tajudin, Pengarah Bahagian Komunikasi Strategik, JAS, diikuti sesi taklimat pertama bersama-sama ketua hakim, iaitu Tuan Nazru Haji Ismail (MADUM). Sesi taklimat kedua diteruskan oleh Puan Mizan Muhammad (MADUM) yang menyentuh aspek teknikal debat. Sesi penerangan berkaitan dengan aspek sistem pula disambung oleh Encik Badrulhisam Che Kasim (MADUM) sebelum diserahkan kepada Encik Ghani Abu, Ketua Bahagian Multimedia, DBP yang akan menerangkan dari aspek bahasa dan debat dalam sesi taklimat yang ketiga. Sesi taklimat keempat merupakan sesi khas bersama-sama JAS oleh Puan Mazriah Ayu Abu Bakar dan Encik Noor Sufianhadi Ramli.


Derma Organ demi Kehidupan

Derma organ bukanlah sesuatu yang baharu di Malaysia. Hal ini demikian kerana pendermaan organ sudah lama dalam bidang perubatan di negara ini. Bilangan pesakit yang memerlukan pemindahan organ semakin hari semakin bertambah, namun jumlah individu yang berikrar untuk menderma organnya setelah kematian masih rendah.

Sejak tahun 1999, kad Pengikrar Penderma Organ dilancarkan sebagai kad pendaftaran individu yang berikrar untuk menderma organ. Berdasarkan statistik pendermaan organ yang dikeluarkan oleh Pusat Sumber Transplan Nasional (PSTN), jumlah pengikrar penderma organ adalah sebanyak 489 416 orang setakat bulan Jun 2021.

PSTN diwujudkan bukan sahaja untuk menambahkan bilangan pengikrar penderma organ, tetapi juga untuk meningkatkan kesedaran masyarakat dan memberikan maklumat tentang kepentingan pendermaan organ.

Pendermaan organ atau tisu ialah proses mendermakan sebahagian organ atau tisu daripada tubuh kita bagi tujuan pemindahan atau transplantasi kepada orang lain yang memerlukan kerana kegagalan atau kerosakan organ atau tisu tersebut. Selepas transplantasi organ, individu penerima organ itu dapat meneruskan kehidupannya.

Merupakan sebuah jabatan di Hospital Kuala Lumpur yang bertanggungjawab melaksanakan program pendermaan organ pada peringkat kebangsaan. Sebagai sebuah pusat rujukan kebangsaan, PSTN menjalankan aktiviti koordinasi proses pendermaan organ bagi tujuan transplantasi serta aktiviti promosi pendermaan organ selepas kematian.

Bagi pendermaan selepas kematian, individu itu boleh mendermakan lebih banyak organ jika dibandingkan dengan pendermaan semasa hidup.

Organ dan tisu yang boleh didermakan di Malaysia

Sesiapa sahaja boleh mendaftar menjadi pengikrar penderma organ dan tisu kecuali mereka yang menghidap penyakit berjangkit seperti HIV, AIDS, Hepatitis B dan C, atau siflis.

Bagi mereka yang berumur kurang daripada 18 tahun, kebenaran bertulis daripada ibu bapa diperlukan. Semua pengikrar penderma organ dinasihatkan supaya memaklumkan kepada ahli keluarga tentang hasrat mereka untuk mendermakan organ selepas mereka meninggal dunia. Hal ini bagi memudahkan keluarga mereka memberikan kebenaran untuk pengambilan organ dan tisu selepas kematian mereka.

Cara untuk menjadi pengikrar penderma organ

Seseorang yang ingin mendermakan organ selepas kematian boleh mengisi borang pendaftaran pengikar penderma organ yang boleh didapati di semua hospital kerajaan, jabatan kesihatan daerah, pusat kesihatan daerah atau memuat turun borang dari laman web PSTN.


Untuk mendapatkan maklumat terkini, ikuti kami melalui Telegram

Sambutan Minggu Kesedaran Pendermaan Organ Peringkat Kebangsaan 2021 akan diadakan secara maya dari 13 hingga 20 Ogos 2021. Majlis pelancaran program ini pula akan diadakan pada 14 Ogos 2021 dengan tema sambutan, Minggu Kesedaran Pendermaan Organ 2021 ialah “Derma Organ: Milik Bersama”.

Bersempena dengan Minggu Kesedaran Pendermaan Organ 2021, pelbagai aktiviti menarik akan diadakan. Antaranya termasuklah sesi pelancaran oleh perasmi program, pertandingan melukis poster, cabaran BookDoc, webicara Derma Organ Istimewa, dan pelbagai kuiz interaktif yang menawarkan pelbagai hadiah menarik.

Orang ramai yang berminat untuk menyertai aktiviti yang dianjurkan atau ingin mendapatkan maklumat lanjut mengenai program ini boleh melayari laman web Pusat Sumber Transplan Nasional atau media sosial rasminya, (Derma Organ).


11 Kit Ujian Kendiri COVID-19 Lulus Bersyarat

Kuala Lumpur – Sebanyak 11 Kit Ujian Kendiri COVID-19 mendapat kelulusan bersyarat daripada Pihak Berkuasa Peranti Perubatan. Kit ujian ini hanya boleh dijual di farmasi komuniti berlesen atau fasiliti kesihatan yang dibenarkan. Orang ramai dinasihatkan supaya membeli Kit Ujian Kendiri COVID-19 yang mendapat kelulusan bersyarat kerana kit ujian ini diluluskan berdasarkan penilaian oleh Jawatankuasa Pakar Penilaian Akses Khas COVID-19 dan lulus ujian prestasi yang dijalankan oleh beberapa buah makmal terpilih.

Orang ramai juga dinasihatkan merujuk arahan penggunaan pada label kit tersebut bagi memastikan Kit Ujian Kendiri COVID-19 ini digunakan dan dilupuskan dengan cara yang betul dan selamat. Penjualan kit ujian ini dikawal kerana faktor keselamatan dan untuk memudahkan pengesanan pengguna jika berlaku sebarang masalah. Keputusan sama ada positif, negatif atau tidak sah perlu dilaporkan kepada pihak Kementerian Kesihatan Malaysia melalui aplikasi MySejahtera.

Untuk maklumat lanjut, sila klik pautan di sini.


Istiqbal Musytari

Langit pada bulan Ogos 2021 memberikan peluang terbaik kepada kita untuk melihat planet Musytari. Planet ini boleh dilihat dengan menggunakan mata kasar di langit malam yang tidak berawan. Pada bulan ini, Musytari berada dalam kedudukan bertentangan dengan bumi atau dikenali sebagai “istiqbal” (opposition).

Fenomena istiqbal berlaku apabila kedudukan jasad samawi seperti planet dalam sistem suria berada dalam keadaan bertentangan dengan matahari atau berada di sudut longitud samawi bersamaan dengan 180º.  Apabila Musytari mengalami istiqbal, planet ini berada dalam kedudukan yang paling dekat dan bertentangan dengan bumi berbanding dengan kedudukannya yang lain dalam orbit. Bahagian planet yang menerima cahaya matahari menghadap tepat ke arah bumi. Dengan kedudukan sedemikian, kedua-dua buah planet tersebut kelihatan lebih cerah dan lebih besar dari hari lain. Hal ini memberikan peluang terbaik kepada kita untuk melihat planet tersebut.

Musytari pula mengalami istiqbal pada hari Jumaat, 20 Ogos 2021. Pada tarikh tersebut, bumi berada di antara matahari dengan Musytari. Purata jarak Musytari dari matahari ialah 5.2 AU manakala jarak di antara Musytari dengan matahari semasa istiqbal lebih dekat, iaitu 4.01 AU Saiz Musytari semasa istiqbal pada kali ini ialah 48 saat arka.

Semasa istiqbal, bahagian permukaan Musytari yang menerima cahaya matahari menghadap tepat ke arah bumi menyebabkannya kelihatan terang dengan magnitud -2.9. Oleh itu, Musytari kelihatan lebih cerah dan besar daripada hari yang lain pada tarikh istiqbal. Pada bulan Ogos ini, Musytari berada dalam buruj Capricon atau Jadi (dalam bahasa Arab).

Buruj ini terletak di langit hemisfera selatan berdekatan dengan buruj Sagitarius. Buruj Capricon ialah buruj yang kesepuluh daripada 12 buruj zodiak. Zodiak ialah kawasan laluan matahari ketara dalam setahun. Laluan ini terbahagi kepada 12 buah kawasan. Setiap kawasan mengandungi satu buruj.

Pada 20 Ogos 2021, Musytari terbit di ufuk timur pada pukul 7.21 malam waktu tempatan dan transit pada pukul 1.23 pagi. Planet ini mula dapat dilihat apabila berada di altitud 10º dari ufuk pada pukul 8.05 minit malam. Waktu yang paling sesuai untuk melihatnya adalah apabila Musytari berada hampir di tengah langit, iaitu selepas pukul 11.00 malam. Walau bagaimanapun, Musytari boleh dilihat sepanjang malam jika cuaca baik. Musytari akan terbenam di ufuk barat pada pukul 7.22 pagi.

(Sumber: Dr. Kassim Bahali, Felow Institut Alam dan Tamadun Melayu (ATMA), Universiti Kebangsaan Malaysia).


PDiSA 2021: Mengarusperdanakan Konsep Kerajaan Digital

Putrajaya – Persidangan Digital Sektor Awam 2021 (PDiSA 2021) anjuran Unit Pemodenan Tadbiran dan Perancangan Pengurusan Malaysia (MAMPU) dengan kerjasama Kementerian Kewangan Malaysia dan AwanBiru Technology Berhad berlangsung secara dalam talian melalui Facebook MAMPU.

Persidangan ini bertujuan menyediakan peluang kerjasama strategik antara agensi kerajaan dengan akademia dan sektor swasta, menyediakan platform perkongsian idea berkaitan dengan keadaan semasa dan arah aliran terkini teknologi serta mengarusperdanakan konsep “kerajaan digital”.

Penganjuran PDiSA 2021 yang bertemakan “Norma Baharu Pendigitalan: Memperkasakan Perkhidmatan Berpaksikan Rakyat” ini sejajar dengan senario semasa dan perkembangan pesat yang perlu diterokai agar perkhidmatan yang disediakan mampu memenuhi kehendak dan keperluan rakyat.

PDiSA 2021 dirasmikan oleh Tan Sri Dato’ Seri Mohd Zuki Ali, Ketua Setiausaha Negara. Dalam ucapan perasmian tersebut, beliau menyatakan prinsip FASTER, iaitu Flat, Agile, Streamlined, Tech-enabled, Efficient, dan Resilient harus dijadikan pegangan penjawat awam. Secara khususnya, prinsip FASTER membolehkan penjawat awam sentiasa eduktif dan sensitif kepada kehendak semasa. Para penjawat awam harus bertindak memastikan segala perancangan dan dasar yang dibuat terus dilaksanakan dengan efisien dan pantas.

Menurut Mohd Zuki, “Kerajaan juga memberikan tumpuan kepada pelaksanaan Dasar Pendidikan Digital sebagai langkah ke hadapan untuk melahirkan generasi fasih digital dan menjadikan sistem pendidikan di negara ini antara yang terbaik di dunia.”

Tambah beliau, “Kerajaan meluluskan sebanyak 128 projek ICT dan pendigitalan yang melibatkan kos keseluruhan sebanyak RM3.8 bilion dengan peruntukan sebanyak RM538.7 juta untuk tahun ini. Projek ini meliputi pembangunan sistem, infrastruktur dan perisian keselamatan siber, latihan kompetensi kerajaan digital, serta menaik taraf kelengkapan ICT di institusi latihan. Pelan infrastruktur digital yang menyeluruh yang dikenali sebagai Jalinan Digital Negara (JENDELA) juga diwujudkan bagi meningkatkan capaian Internet.”

Pencapaian perkhidmatan dalam talian sepenuhnya atau E2E bagi sektor awam ketika ini sudah mencapai tahap 57.02% setakat 31 Julai yang lalu. Kerajaan menetapkan sasaran sebanyak 80% perkhidmatan kerajaan dalam talian dari peringkat awal hingga peringkat akhir menjelang tahun 2025 seperti yang ditetapkan dalam Rangka Kerja MyDigital.

“Kerajaan juga bersetuju menetapkan penambahan sebanyak 5% daripada perkhidmatan E2E semasa sebagai Indeks Prestasi Utama (KPI) 2021 Tier-1 bagi penjawat utama perkhidmatan awam. Penetapan ini bertujuan memberikan nilai tambah dan memperkasakan penyampaian perkhidmatan kepada pelanggan dan meningkatkan kecekapan tadbir urus dalaman agensi,” tambah beliau lagi.

Sementara itu, Datuk Seri Dr. Yusof Ismail, Ketua Pengarah MAMPU dalam ucapan beliau menyatakan, “Sebagai sebuah agensi pusat yang bertanggungjawab dalam agenda pendigitalan sektor awam, MAMPU sentiasa beriltizam untuk mentransformasikan perkhidmatan awam di negara ini. MAMPU yakin satu-satu perkhidmatan itu akan menjadi lebih mudah, cepat dan selamat jika kita dapat memanfaatkan sepenuhnya teknologi dan komunikasi yang sedang bergerak pantas pada masa ini.”

Tan Sri Dr. Jemilah Mahmood, mantan Penasihat Khas (Kesihatan Awam) kepada Perdana Menteri dalam ucaptama beliau yang bertajuk “Pandemik COVID-19: Revolusi Dunia Global”, menyentuh lima perkara penting bagi semua pembuat dasar, iaitu akses, penggunaan, inovasi, kepercayaan, dan masyarakat.

Pelan Strategik Pendigitalan Sektor Awam (PSPSA) ialah kesinambungan pelan strategik Teknologi Maklumat dan Komunikasi Sektor Awam 2016–2020 dengan pencapaian sebanyak 98.07%. PSPSA merupakan pelan kelangsungan kerajaan digital mampan melalui pendigitalan yang sistematik, konsisten dan bersepadu untuk kesejahteraan rakyat seiring dengan hala tuju nasional dan global.

PSPSA 2021–2025 menggariskan hala tuju strategik sektor awam untuk tempoh lima tahun sebagai panduan dan rujukan agensi sektor awam dalam merangka strategi pendigitalan di agensi masing-masing. Hala tuju strategi pendigitalan yang digarap dalam PSPSA 2021–2025 merangkumi perkhidmatan berteraskan empat kumpulan sasar, iaitu rakyat, komuniti perniagaan, agensi kerajaan, dan penjawat awam.

Perincian lanjut perbincangan ahli panel dan pembentangan Persidangan Digital Sektor Awam 2021 adalah seperti yang berikut:

“Meneroka Masa Depan Digital: Perubahan Landskap Digital dalam Ekosistem Penyampaian Perkhidmatan Kerajaan”.

Dr. Fadhlullah Suhaimi Abdul Malek, Pengerusi, Suruhanjaya Komunikasi dan Multimedia Malaysia.

Imri Mokhtar, Ketua Pegawai Eksekutif Kumpulan Telekom Malaysia Berhad.

“Multi-Cloud: Masa Depan dalam Mengimbangi Kitaran Bakat bagi Mencapai Digitalisasi Negara”.

Dr. Abu Hasan Ismail, Ketua Pengarah Urusan Kumpulan AwanBiru Technology Berhad.

“Disruptive Innovation: Shaping Innovative in Organizational”.

Sabri Abdul Rahman, Pengarah Eksekutif, DAPAT Vista (M) Sdn. Bhd.

Datuk Dr. Yacob Mustafa, Akauntan Negara Malaysia, Jabatan Akauntan Negara Malaysia.

“Malaysia Bandar Pintar: Manfaat kepada Rakyat dalam Persekitaran Digital”.

TPr. Gs. Dr. Shamsaini Shamsuddin, Ketua Pengarah PLANMalaysia (Jabatan Perancangan Bandar dan Desa).

“GoChat: Tips and Tricks in Digital Workplace”.

Hussin Abu Bakar, Ketua Perunding ICT, MAMPU.

PDiSA 2021 diakhiri dengan ucapan penutup oleh Azih Yusof, Timbalan Ketua Pengarah (ICT), MAMPU merangkap Ketua Pegawai Maklumat Kerajaan (GCIO). Beliau berharap maklumat dan ilmu yang diperoleh pada hari ini akan menjadi titik tolak kepada penjawat awam untuk mempraktikkannya, dan terus mara memperkasakan perkhidmatan digital sektor awam.

Tonton video penuh Persidangan Digital Sektor Awam 2021 di sini.


“Sampah“ COVID-19 Ancam Fauna

Untuk mendapatkan maklumat terkini, ikuti kami melalui Telegram

Para penyelidik memberikan amaran dalam jurnal dalam talian, Animal Biology (22 Mac, 2021) tentang hidupan liar dan ekosistem di seluruh dunia yang menderita akibat pelitup muka pakai buang. Selain itu, sarung tangan lateks dan topeng polypropylene  yang digunakan oleh orang ramai untuk melindungi diri daripada koronavirus turut memperburuk masalah pencemaran plastik apabila tidak dibuang dengan betul yang menyebabkan kematian haiwan liar.

Pada bulan Ogos 2020, para sukarelawan yang membersihkan terusan di Leiden, Belanda mendapati ikan kerakap, iaitu spesies ikan air tawar terperangkap di dalam “jari” sarung tangan getah. Ikan tersebut menjadi “mangsa” (hidupan liar) yang pertama kali direkodkan disebabkan oleh sampah COVID-19 di Belanda. Penemuan itu mengejutkan dua orang ahli biologi yang berpusat di Leiden, iaitu Auke-Florian Hiemstra dan Liselotte Rambonnet- yang ingin mengetahui lebih lanjut mengenai sejauh mana kesan sampah COVID-19 terhadap hidupan liar. Mereka melakukan pencarian yang luas, secara dalam talian dan di akhbar untuk mengumpulkan contoh.

Mereka menemui 28 kejadian seperti itu dari seluruh dunia yang menjadi masalah global yang serius. “Mangsa” yang paling awal dilaporkan adalah pada bulan April 2020, iaitu seekor murai Amerika (American robin) di Kanada. Burung tersebut mati setelah terjerat dengan pelitup muka. Haiwan peliharaan juga tidak terkecuali dan berisiko menjadi mangsa sampah pandemik COVID-19.

Seekor kucing peliharaan di Philadelphia didapati memakan sarung tangan., Seekor anjing peliharaan di Boston pula memakan pelitup muka. Plastik di dalam perut haiwan boleh menyebabkan haiwan mati kelaparan. Laporan yang diterbitkan oleh organisasi pemuliharaan laut, OceansAsia yang berpusat di Hong Kong menganggarkan sebanyak 1.56 bilion pelitup muka akan masuk ke dalam lautan dunia pada tahun 2020. Jumlah tersebut adalah antara 8 juta hingga 12 juta tan metrik plastik yang masuk ke dalam lautan setiap tahun. Dari aspek positif sampah pandemik COVID-19, penyelidik mendapati burung menggunakan pelitup muka dan sarung tangan sebagai bahan untuk membina sarang.

Ikan kerakap yang terperangkap di dalam sarung tangan getah di dalam terusan di Leiden, Belanda.

Burung murai yang terjerat dengan pelitup muka di Chilliwack, Kanada.

(Gambar: Sandra Denisuk, A.-F. Hiemstra et al.)

Rencana ini disesuaikan daripada tulisan Anne Pinto-Rodrigues dalam ScienceNews 2021.


Debat Alam Sekitar Tetap Relevan

Pertandingan Debat Alam Sekitar (DAS) antara Institusi Pendidikan Tinggi (IPT) merupakan debat IPT yang tertua di Malaysia. Hal ini demikian kerana DAS mula diadakan pada tahun 1986 hingga kini. Pandemik COVID-19 menyebabkan DAS 2021 diadakan secara maya. Penganjuran DAS ke-27 ini istimewa kerana pertama kali berlangsung melalui aplikasi Zoom.

Pada tahun ini, Jabatan Alam Sekitar (JAS) selaku penganjur utama pertandingan bersama-sama Kementerian Pengajian Tinggi (KPT), mendapat sokongan jitu daripada Majlis Debat Universiti Malaya (MADUM) dan Dewan Bahasa dan Pustaka (DBP) dengan rakan strategik baharu, iaitu Institut Debat dan Pidato Malaysia (MIDP).

DAS menjadi legasi debat antara IPT yang konsisten, malah mengekalkan prestijnya sebagai arena perdebatan yang menjadi idaman semua pendebat universiti. Pada tahun ini, sebanyak 28 buah pasukan dan 138 orang pendebat dari beberapa buah IPT di seluruh negara menyertai DAS. Pertandingan debat berprestij ini diadili oleh barisan hakim berpengalaman luas dalam bidang masing-masing yang diketuai oleh Nazrul Haji Ismail sebagai Ketua Hakim Tertinggi MADUM.

DAS berlangsung dari 14 Ogos 2021 hingga 17 Ogos 2021, dan kemuncaknya adalah pada 21 Ogos 2021. Pertandingan akhir DAS menemukan pasukan Universiti Islam Antarabangsa Malaysia (UIAM) selaku kerajaan dengan Universiti Teknologi Mara (UiTM) sebagai pembangkang. DAS Peringkat Akhir menyaksikan UIAM berjaya merangkul juara keseluruhan.

Tajuk usul atau isu debat dan sesi debat terbuka pada kali ini agak mencabar. Secara tidak langsung, hal ini membantu para pendebat menjanakan pemikiran kritis dan kritikal. Sebagai contohnya, antara tajuk usul atau isu debat termasuklah “Matlamat Pembangunan Lestari 2030”, “Plastik Sekali-Guna”, dan “Pemulihan Ekosistem”. Perkara ini turut diakui oleh Norlin Jaafar, Ketua Pengarah Alam Sekitar Malaysia dalam ucapan perasmian tentang hasrat DAS untuk melahirkan generasi anak muda yang mampu membicarakan idea kreatif, bernas dan cakna isu alam sekitar dalam negara dan global.

Ketua Pengarah DBP, Datuk Haji Abang Sallehuddin Abg. Shokeran, menjelaskan bahawa DAS bertujuan memartabatkan bahasa Melayu sebagai wadah yang tepat bagi pengucapan pemikiran tinggi dan berkongsi pemikiran dinamik dalam kalangan mahasiswa. Walaupun penganjuran DAS 2021 berdepan dengan pelbagai cabaran kebiasaan baharu, tetapi DAS tetap signifikan dan relevan untuk membahaskan isu alam sekitar.


Industri Kesihatan, Industri Strategik

Petaling Jaya – Dato’ Mohd Shafiq Abdullah, Ketua Setiausaha Kementerian Kesihatan Malaysia (KKM) ke CAC Swasta UEM Edgenta Traning Centre (UELC), Petaling Jaya membuat lawatan kerja untuk melihat kesiapsiagaan dan keadaan semasa pengurusan kuarantin kendiri di rumah dan pengawasan di fasiliti tersebut.

Dato’ Mohd Shafiq Abdullah, Ketua Setiausaha Kementerian Kesihatan Malaysia (KKM)Dato’ Mohd Shafiq Abdullah, Ketua Setiausaha Kementerian Kesihatan Malaysia

Dato’ Mohd Shafiq Abdullah, Ketua Setiausaha Kementerian Kesihatan Malaysia (dua dari kanan).

Turut hadir Datuk Dr Chong Chee Keong, Timbalan Ketua Pengarah Kesihatan (Kesihatan Awam), Dato’ Indera Dr Sha’ari, Pengarah Jabatan Kesihatan Negeri Selangor, En Syahrunizam Samsudin, Pengarah Urusan UEM Edgenta Bhd, Dr Nik Fawaz Nik Abdul Aziz, Ketua Edgenta Healthcare, pegawai kanan Jabatan Kesihatan Negeri Selangor, dan Edgenta Healthcare.

Mohd Shafiq dalam lawatan tersebut menjelaskan bahawa kepentingan pembangunan teknologi tempatan Malaysia dalam industri kesihatan harus dilihat sebagai industri strategik yang menyumbang kepada ekonomi negara. Projek rintis Home Quarantine Monitoring System dibangunkan secara tempatan dilengkapi teknologi  Global Positioning System (GPS) untuk mengawasi pesakit yang diarahkan menjalani kuarantin kendiri di rumah melalui pemantauan masa nyata seperti saranan KKM. Sistem ini terdiri daripada e-Bracelet RFID dan Covert Tracking Unit (CTU) yang akan mencetuskan amaran dan memaklumkan kepada pihak berkuasa mengenai sebarang pelanggaran SOP.

Mohd Shafiq turut melawat Mobile Testing Laboratory di CAC Swasta UEM Edgenta dan diberikan taklimat proses ujian makmal COVID-19. Kerjasama KKM dengan pihak swasta untuk mewujudkan “capacity building” ujian makmal melalui pengoptimuman fasiliti makmal swasta turut dibincangkan.


Tujuh Persekitaran demi Kebestarian dan Kelestarian DBP

Untuk mendapatkan maklumat terkini, ikuti kami melalui Telegram

Bachok  – Penerimaan masyarakat terhadap kepentingan bahasa Melayu sebagai bahasa kebangsaan dan bahasa rasmi negara masih lagi tidak memuaskan. Sikap dingin dan pandangan serong segelintir ahli masyarakat termasuklah dalam kalangan orang Melayu sendiri juga sering dihadapi oleh Dewan Bahasa dan Pustaka (DBP) sebagai institusi yang memikul tanggungjawab besar dalam menjaga serta memartabatkan bahasa di negara ini.

Sehubungan dengan itu, Yang Berhormat Mulia Tengku Tan Sri Dato’ Haji Mohamad Rizam Tengku Abdul Aziz, Tengku Temenggong Kelantan, yang juga merangkap Pro-Canselor Universiti Malaysia Kelantan (UMK), dalam ucapan beliau bertitah bahawa DBP perlu menghadapi perubahan dan persekitaran yang ada dengan bijaksana, dan istiqamah demi kebestarian serta kelestarian DBP. Antara tujuh persekitaran tersebut termasuklah dari segi ekonomi, politik, budaya, sosial, demografi, teknologi dan pendidikan.

Menurut Yang Berhormat Mulia Tengku Tan Sri Dato’ Haji Mohamad Rizam Tengku Abdul Aziz, persekitaran tersebut menuntut DBP agar senantiasa melakukan inovasi serta kaizen dalam setiap produk yang dihasilkannya dan dalam setiap perkhidmatan yang disediakan serta disampaikannya.

Melakukan inovasi dan melaksanakan kaizen ialah suatu keperluan dan kemestian demi memastikan kebestarian dan kelestarian sesebuah organisasi. Selain itu, berhubung kait dengan peri pentingnya memberikan perhatian kepada cabaran persekitaran politik sebagai contoh, ada hubung kaitnya dengan perubahan dasar mahupun wujudnya dasar-dasar baharu Kerajaan yang memberikan impak kepada DBP.

Tambah beliau lagi, satu lagi cabaran baharu yang perlu dihadapi oleh DBP ialah usaha untuk mengimarahkan bahasa Melayu sebagai satu daripada bahasa yang mendapat tempat di peringkat antarabangsa. Hal tersebut ekoran pengumuman Perdana Menteri Malaysia, YAB Dato’ Sri Ismail Sabri Yaakob bahawa kerajaan bercadang untuk mewajibkan penggunaan bahasa Melayu dalam pelbagai persidangan antarabangsa serta acara-acara rasmi kerajaan yang lain sebagai manifestasi sokongan kerajaan dalam pengantarabangsaan bahasa Melayu.

Selain itu, menurut beliau, terdapat empat tema utama yang perlu diambil kira oleh DBP dalam usaha berterusannya merekayasa dan mengimarahkan bahasa Melayu. Antaranya termasuklah akses, kecemerlangan, pendidikan dan nilai ekonomi. Keempat-empat tema ini juga perlu diberi perhatian oleh institusi-institusi pendidikan di negara ini.

Yang Berhormat Mulia Tengku Tan Sri Dato’ Haji Mohamad Rizam Tengku Abdul Aziz juga menyeru semua sarjana dan ilmuwan di UMK khususnya, untuk mengambil inisiatif menterjemahkan tesis ataupun buku masing-masing yang ditulis dalam bahasa Inggeris ke dalam bahasa Melayu sebagai tanggungjawab moral dalam mengimarahkan bahasa, sekali gus membina kehidupan bernegara yang diidam-idamkan.

Sudah tentulah buku atau tesis yang hendak diterjemahkan itu berpotensi untuk dipasarkan, yang bukan sahaja di dalam negara, bahkan ke seluruh Nusantara, dan dunia. Saya yakin, UMK dan DBP boleh bekerjasama dalam penerbitannya, sekali gus memastikan pelbagai bidang ilmu dalam bahasa Melayu yang bermanfaat kepada kemaslahatan ummah dapat diwariskan kepada dunia berbahasa Melayu, khususnya.

Beliau berkata demikian dalam program Kembara Titah Kelantan, serta majlis pelancaran buku terbitan DBP, UMK dan Majlis Agama Islam dan Adat Istiadat Melayu Kelantan (MAIK) yang berlangsung di Auditorium, Pejabat Perpustakaan dan Pengurusan Ilmu, UMK yang berlangsung pada pagi tadi.

Program tersebut turut dihadiri oleh Dr. Arham Abdullah (Timbalan Naib Canselor (Penyelidikan dan Inovasi), UMK), Datuk Abang Sallehuddin Abg. Shokeran (Ketua Pengarah DBP), Tuan Haji Zulkifle Ab Rahman (Timbalan Yang DiPertua MAIK), Dato’ A Aziz Deraman (mantan Ketua Pengarah DBP dan Presiden Pertubuhan Peradaban Melayu Malaysia Kelantan), Dr. Haji Abang Patdeli Abang Muhi (Pengarah Jabatan Pengembangan Bahasa dan Sastera, DBP) serta wakil pertubuhan dan persatuan di Kelantan.


Paralimpik Tokyo 2020 – 22 Atlet Buru Pingat

Ketua Kontinjen        :   Dato’ Sri Megat D Shahriman bin Dato Zaharudin

Pembawa Bendera    :   Siti Noor Iasah dan Bonnie Bunyau Gustin

Abdul Latif Bin Romly (Lompat Jauh – T20)

Muhammad Ziyad Zolkefli (Lontar Peluru – F20)

Mohamad Ridzuan Mohamad Puzi (100m – T36)

Siti Noor Iasah Mohamad Ariffin (400m – T20)

Selamat berjuang para atlet Malaysia. Semoga kejayaan gemilang milik anda, untuk Malaysia!


Pelitup Muka Berganda dan Pelindung Muka, 96% Lebih Selamat

Untuk mendapatkan maklumat terkini, ikuti kami melalui Telegram

Kuala Lumpur – Pemakaian dua lapis pelitup muka dan pelindung muka merupakan satu strategi penting dan selamat untuk mengurangkan penularan COVID-19 dalam kalangan masyarakat Malaysia.

Ketua Pengarah Kesihatan Malaysia, Tan Sri Dr. Noor Hisham Abdullah dalam satu kenyataan mengatakan bahawa pemakaian pelitup muka jenis kain di atas pelitup muka pembedahan bersama-sama pelindung muka dapat memberikan lebih banyak perlindungan kepada individu daripada jangkitan varian Delta penularan COVID-19.

“Penggunaan pelindung muka dan dua lapis pelitup muka dapat memberikan perlindungan sebanyak 96% terhadap jangkitan varian Delta,“ kata beliau.

Menurut  kajian baharu, Varian Membimbangkan atau Variant of Concern (VOC) Delta COVID-19 dapat berkembang biak di rongga hidung individu yang terinokulasi dengan vaksin COVID-19.

(Sumber berita dan gambar: New Straits Times,  23 Ogos, 2021)


Rayuan Darah Warga Pulau Pinang

Pulau Pinang – Kini, bekalan darah di Hospital Pulau Pinang semakin susut, sedangkan permintaan bagi bekalan darah untuk kegunaan pesakit meningkat. Berdasarkan hantaran terbaharu yang dimuat naik di Facebook Derma Darah Penang, hingga hari ini, hanya satu beg darah yang berjaya diperoleh dalam Kempen Derma Darah di Dewan Sri Pinang, Georgetown.

Program Derma Darah anjuran Team Blood Bank bersama-sama YB Phee Boon Poh, Ahli Majlis Mesyuarat Kerajaan Negeri Pulau Pinang Alam Sekitar dan Kebajikan diadakan dari 23 Ogos 2021 hingga 24 Ogos 2021 di Dewan Sri Pinang.

Kementerian Kesihatan Malaysia menyeru warga Pulau Pinang yang layak menderma darah untuk bersama-sama menghulurkan bantuan kepada pesakit yang memerlukan. Orang ramai yang berhasrat  menderma darah boleh menghubungi talian: 04-2225161 atau mesej terus ke Facebook Derma Darah Penang.